Melindungi Harta Intelek Agenda Utama DBP dan MyIPO

Kuala Lumpur – Bahagian Harta Intelek, Dewan Bahasa dan Pustaka (DBP) mengadakan kunjungan hormat ke Perbadanan Harta Intelek Malaysia (MyIPO) di pejabatnya, di Bangsar, pagi ini.

Dalam pertemuan tersebut yang diwakili oleh Ketua Bahagian Harta Intelek, DBP, Encik Shah Rizal Azwan Ghazali, dan Pengarah Bahagian Harta Intelek, MyIPO, Encik Kuljit Singh Ojagar Singh, kedua-duanya banyak berkongsi pandangan berhubung dengan fungsi yang dimainkan oleh kedua-dua badan tersebut.

Menurut Encik Kuljit Singh, pihaknya sentiasa mengalu-alukan kehadiran pelbagai agensi untuk memberikan kesedaran dan kefahaman tentang kepentingan melindungi harta intelek daripada sebarang unsur plagiat, ciplak dan sebagainya.

Dalam sesi pengenalan, beliau turut menjelaskan fungsi  badan itu yang bertanggungjawab terhadap pentadbiran dan pembangunan sistem harta intelek serta bertindak sebagai agensi kerajaan di bawah Kementerian Perdagangan Dalam Negeri dan Kos Sara Hidup (KPDN). Katanya, “MyIPO memberikan perkhidmatannya ke seluruh Malaysia.”

Jelasnya lagi, MyIPO mentadbir dan menguatkuasakan Perundangan Harta Intelek yang terdiri daripada Akta Cap Dagangan 2019; Akta Paten 1983; Akta Hak Cipta 1987; Akta Reka Bentuk Perindustrian 1996;  Akta Reka Bentuk Susun Atur Litar Bersepadu 2000; dan Akta Petunjuk Geografi 2000 dan Peraturan-peraturan di bawahnya.

Katanya, MyIPO merupakan agensi tunggal yang menyediakan perkhidmatan pendaftaran harta intelek di Malaysia. MyIPO turut mengadakan program kesedaran mengenai kepentingan perlindungan harta intelek dan menyediakan latihan harta intelek yang dikendalikan oleh Akademi Harta Intelek.

“Kesedaran untuk mendapatkan Sijil Harta Intelek melalui permohonan sangat dialu-alukan bagi melindungi harta intelek daripada dikenakan tindakan undang-undang. Sebanyak 181 buah negara melindungi harta intelek mereka menerusi piagam undang-undang yang sama dengan negara ini,“ kata Encik Kuljit Singh.

Beliau mengambil contoh, negara-negara maju seperti Korea, Jepun dan Amerika Syarikat sangat melindungi harta intelek daripada sebarang pelanggaran hak cipta.

Sementara itu, Encik Shah Rizal Azwan Ghazali turut membangkitkan isu yang berkaitan dengan “izin terbit” yang melibatkan karya penerbitan, penggunaan logo cap dagang dalam artikel, dan penggunaan petikan yang diambil daripada buku penulis tertentu. Sementara itu, bagi menyelaraskan penggunaan dan pembentukan istilah yang betul yang berkaitan dengan terma harta Intelek, Encik Shah Rizal berkata, DBP bersedia menerima saranan dan cadangan daripada MyIPO.

Dalam pertemuan tersebut, turut disentuh penyertaan Malaysia sebagai anggota Triti Marrakesh yang akan menyumbang kepada kemajuan sosioekonomi negara dengan memberikan pengecualian daripada mendapatkan kebenaran pemunya hak cipta untuk membuat dan mengedarkan bahan bacaan dalam format boleh akses bagi golongan Orang Kurang Upaya (OKU) penglihatan.

Kunjungan yang penuh bermakna ini dijangka akan terus memperteguh hubungan yang erat antara DBP dengan MyIPO untuk terus bekerjasama dalam isu yang melibatkan harta intelek pada masa akan datang.


Malaysia Madani, Amanat Khas YAB Perdana Menteri

Untuk mendapatkan maklumat terkini, ikuti kami melalui Telegram

Putrajaya – YAB Perdana Menteri Malaysia, Dato’ Seri Anwar Ibrahim pada hari ini menyampaikan ucapan dalam wacana Membangun Malaysia Madani bertempat di Pusat Konvensyen Antarabangsa Putrajaya (PICC) pada pukul 11.30 pagi. Turut hadir dalam majlis ini ialah Menteri Kabinet, Timbalan Menteri dan Menteri daripada setiap kementerian berserta sebahagian besar penjawat awam.

Wacana ini bertujuan untuk mendengar amanat khas daripada Perdana Menteri ke arah membangun Malaysia Madani yang menjadi satu tonggak dan kerangka penting untuk membawa hala tuju negara. MADANI adalah singkatan kepada kemampuan, kesejahteraan, daya cipta, hormat, keyakinan dan ihsan.

Memulai ucapan, Dato’ Seri Anwar Ibrahim mengucapkan terima kasih kepada para hadirin kerana hadir memberikan semangat dan dorongan untuk terus meningkatkan usaha dan kerja yang dijalankan. Menurut beliau, amanat ini bukanlah suatu wawasan baharu, namun lebih menumpukan hasrat untuk mengajak semua pimpinan dan rakyat menyedari akan amanah yang dipikul.

Rakyat Malaysia perlu sedar bahawa ada nilai murni yang perlu dikembangkan dan dihidupkan semula. Dalam usaha memacu pertumbuhan bidang ekonomi, teknologi dan digital, nilai dan kemanusiaan tidak boleh ditinggalkan kerana tindakan tersebut menjadikan kita mula mengalah dan mudah berkompromi dengan penyelewengan dan penindasan. Kita perlu sedar bahawa ada nilai murni yang perlu dikembangkan dan dihidupkan semula.

Menurut Dato’ Seri Anwar, Madani ini adalah sekadar menginsafi bahawa tanggungjawab untuk mengangkat martabat insan sebagai karamah insaniah yang berpaksi kepada keyakinan, nilai dan akhlak, serta tata kelola yang adil dan berkesan dalam sejarah. Masyarakat Madani, ditekankan pemerkasaan ekonomi dan budaya, tetapi terasnya adalah nilai, etika dan akhlak, serta keyakinan dan kemanusiaan.

Beliau menegaskan dalam memacu negara untuk terus maju, kita tidak dapat lari daripada salah laku dan rasuah yang boleh menyebabkan runtuhnya nilai kemanusiaan, namun kesedaran bersama perlu ada bagi menghidupkan semula kekuatan leluhur bangsa daripada semua kaum dan agama dalam negara.

Dalam membincangkan soal pertumbuhan pascapandemik COVID-19, beliau menegaskan semua pimpinan di persekutuan, negeri, daerah dan penjawat awam dari peringkat tertinggi hingga rendah untuk belajar dari pengalaman dan bertindak sesuai dengan tuntutan baharu.

Beliau menyebut beberapa isu yang berkait rapat dengan belia dan wanita untuk menunjukkan bahawa kaedah dan cara lama yang diguna pakai tidak dapat menyelesaikan masalah negara. Oleh itu, beliau mencadangkan untuk menamatkan satu daripada ukuran kemajuan, iaitu melalui pertumbuhan ekonomi semata-mata kerana hal ini merupakan satu keghairahan untuk menunjukkan angka pelaburan asing tanpa menekankan kesan dan akibat kepada manusia seluruhnya.

Asas ekonomi manusiawi yang perlu difahami dalam konteks Madani sekarang adalah falsafah pembangunan yang holistik dan menyeluruh berpandukan keprihatinan etika dan sosial berasaskan prinsip keadilan dan kebajikan. Mengurus ekonomi, manusiawi perlu mengambil kira faktor dimensi manusiawi dan dimensi insan.

“Kemanusiaan insan tidak dapat dicapai jika rakyat memilih untuk mencemuh sesama manusia kerana madani menuntut manusia untuk mempunyai nilai dan etika dan memuliakan, serta mengangkat martabat insan sepertimana yang disebut dalam al-Quran.

Bagi mendepani 2023, Perdana Menteri ke-10 ini percaya bahawa tema ini dapat kekal relevan dan diwacanakan sebagai satu iltizam dan pendekatan untuk menyelamatkan negara. Tambah beliau, “Semua kelemahan dahulu mesti dihentikan supaya kemelut ekonomi yang mendatang dapat diatasi dengan jauh lebih baik. Pengurusan yang baik dan cekap mampu menyelamatkan berbilion-bilion dana negara tanpa perlu mewujudkan projek atau inisiatif baharu. Ternyata, inilah cabaran yang perlu dihadapi oleh pemimpin dan rakyat Malaysia.”


Menteri Pendidikan Lantik Sembilan MPPK bagi Sesi 2023–2025

Putrajaya – Menteri Pendidikan, YB Fadhlina Sidek mengumumkan sembilan orang tokoh dan individu yang mempunyai kepakaran dan kepelbagaian latar belakang dalam bidang masing-masing bagi menganggotai Majlis Penasihat Pendidikan Kebangsaan (MPPK) Sesi 2023–2025.

Kementerian Pendidikan Malaysia (KPM) dalam kenyataannya mengatakan bahawa keanggotaan majlis ini bertujuan untuk mendapatkan pandangan profesional daripada tokoh atau individu yang mempunyai pengalaman, pengetahuan dan kepakaran dalam perkara yang berkaitan dengan pendidikan.

Isu bebanan tugas guru merupakan antara perkara yang akan menjadi tumpuan utama MPPK untuk diperhalusi sebelum cadangan penyelesaian terbaik bagi menangani isu tersebut dikemukakan kepada saya untuk dipertimbangkan.

MPPK 2023–2025 ini akan dipengerusikan oleh YBhg. Datuk Dr. Amin Senin, mantan Ketua Pengarah Pendidikan Malaysia. Pengalaman luas beliau dalam bidang pendidikan dengan gabungan mantap lapan orang ahli MPPK lain diyakini dapat memikul amanah dalam usaha untuk membantu KPM mengemudi sektor pendidikan negara dengan mengemukakan idea bernas yang membuka laluan ke arah pembaharuan, kesepaduan dan pendemokrasian pendidikan.

Mengulas lanjut mengenai MPPK ketika sidang media selepas Majlis Amanat Tahun Baharu 2023 tadi, YB Menteri Pendidikan menjelaskan MPPK mulai ditubuhkan oleh YB Menteri Pendidikan pada November 2010 seperti yang diperuntukkan di bawah seksyen 10, Akta Pendidikan 1996 [Akta 550].

Ulas beliau lagi, MPPK berperanan untuk menasihati menteri berhubung dengan apa-apa isu pendidikan yang dirujuk oleh menteri kepada MPPK dengan mengemukakan syor berkaitan perkara yang dirujukkan itu untuk pertimbangan oleh YB Menteri.

Turut hadir bersama-sama YB Menteri Pendidikan ialah Timbalan Menteri Pendidikan, YB Lim Hui Ying, Ketua Pengarah Pendidikan Malaysia, YBhg. Dato’ Haji Pkharuddin Haji Ghazali, Timbalan Ketua Setiausaha (Pengurusan) KPM, Encik Ramzi Mansor dan mantan Ketua Pengarah Pendidikan Malaysia, YBhg. Datuk Dr. Amin Senin.


“Terbitkan Hasil Kajian Bahasa dan Linguistik”– Profesor Dr. Nor Hashimah Jalaluddin

Untuk mendapatkan maklumat terkini, ikuti kami melalui Telegram

Langkawi – Seminar Linguistik Kebangsaan (SLiK) 2022 melabuhkan tirainya setelah dua hari berlangsung di Pusat Penyelidikan Langkawi, Universiti Kebangsaan Malaysia (UKM), Kampus Tuanku Abdul Halim Mua’dzam Shah, Langkawi, Kedah. SLiK 2022 yang diadakan sekali dalam tempoh dua tahun merupakan program anjuran bersama Persatuan Linguistik Malaysia (PLM), UKM dan Dewan Bahasa dan Pustaka (DBP) melalui Bahagian Penyelidikan Bahasa.

Pengerusi PLM, Profesor Dr. Nor Hashimah Jalaluddin dalam ucapannya bersempena dengan majlis penutupan SLiK 2022 menggesa para sarjana yang membentangkan kajian masing-masing untuk menerbitkan hasil kajian tersebut menerusi jurnal.

Kertas kerja yang dibentangkan menunjukkan banyak dapatan baharu dengan hasil kajian yang menarik. Sudah pasti hasil kajian yang dibentangkan ada kekurangan namun boleh dibaiki berdasarkan komen pakar bahasa dan linguistik yang mendengar pembentangan kajian tersebut.

Tambah Profesor Dr. Nor Hashimah, “Boleh juga terbitkan hasil kajian dalam Jurnal Persatuan Linguistik Malaysia yang kini diiktiraf oleh MyCite dan berstatus Q2. Oleh itu, penerbitan dalam jurnal akan memberikan nilai tambah pada kajian dan juga memberikan merit kepada sarjana itu sendiri.”

Profesor Dr. Nor Hashimah yang juga profesor tamu di Institut Alam dan Tamadun Melayu, UKM, turut menjelaskan bahawa penerbitan berbentuk bab dalam buku tidak memberikan merit kepada pensyarah dalam hal kenaikan pangkat dan tidak diambil kira dalam penilaian prestasi. Pelajar peringkat doktor falsafah juga dikehendaki menerbitkan sekurang-kurangnya dua hasil kajian dalam jurnal. Maka itu, seminar seperti SLiK ini memberikan peluang yang besar kepada pengkaji dan sarjana bahasa untuk menambah baik hasil kajian dan seterusnya mengusahakan penerbitan kertas kerja tersebut dalam jurnal, terutamanya Jurnal Persatuan Linguistik.

Dengan mengangkat tema “Bahasa Melayu dalam Era Norma Baharu”, SLiK 2022 memperlihatkan sebanyak 60 kertas kerja telah dibentangkan oleh para pengaji bahasa dan sarjana linguistik. SLiK 2022 juga menampilkan dua ucap utama yang disampaikan oleh Profesor Dr. Rogayah A Razak pada hari pertama seminar dengan tajuk “Penyelidikan tentang Perkembangan Bahasa Kanak-kanak Tipikal dan Tak Tipikal di Malaysia: Isu dan Keperluan”. Ucap utama pada hari kedua seminar pula disampaikan oleh Profesor Dr. Nor Hashimah Jalaluddin dengan tajuk “Bahasa, Persekitaran dan Budaya: Elemen Tiga Serangkai Ekolinguistik”.

Sebelum berlangsungnya majlis penutupan SLiK 2022, tiga kertas kerja telah dibentangkan dalam Sidang Pleno. Pembentangan pertama disampaikan oleh Profesor Madya Dr. Fazal Mohamed Mohamed Sultan yang membicarakan tajuk “Literasi Bahasa Melayu Kanak-kanak Negrito dan Senoi“. Seterusnya, Profesor Madya Dr. Adi Yasran Abdul Aziz membentangkan tajuk “Pemanjangan Vokal Dialek Kelantan Berdasarkan Teori Optimaliti”, manakala pembentangan ketiga yang bertajuk “Penyebaran Leksikal ‘Saya’ dan ‘Kamu’ di Daerah Cameron Highland: Analisis Geolinguistik” dibicarakan oleh Dr. Siti Noraini Hamzah.

Yang menariknya, SLiK edisi pada kali ini berjaya menarik penyertaan bukan sahaja daripada sarjana UKM, malah turut disertai oleh sarjana bahasa dan linguistik dari Universiti Malaya, Universiti Teknologi MARA dan Universiti Putra Malaysia, termasuklah pembentangan oleh pegawai dari DBP.

Sambutan yang positif itu juga memperlihatkan penyertaan peserta dan pemakalah daripada golongan muda. Hal ini cukup meyakinkan pihak penganjur bahawa SLiK mampu memberikan impak yang baik kepada perkembangan bahasa Melayu, malah dapat memajukan bidang linguistik yang kajiannya pada masa ini sudah merentas bidang dan zaman.

Majlis penutupan SLiK 2022 turut dihadiri oleh Ketua Bahagian Penyelidikan Bahasa, DBP, Dr. Azizul Ismail dan Pengarah Bersama SLiK 2022, Dr. Mardian Shah Omar. Majlis perasmian SLiK 2022 pada 21 September 2022 telah disempurnakan oleh Pengarah Jabatan Dasar dan Penyelidikan, DBP, Dr. Hazami Jahari, yang juga selaku Pengerusi Bersama Jawatankuasa Pelaksana SLiK 2022.


KPM Komited Mendepani Cabaran Pendidikan Masa Hadapan

Putrajaya – Pada 19 Januari 2023, bertempat di Auditorium Kompleks E, Putrajaya, Menteri Pendidikan, YB Fadhlina Sidek telah menyampaikan amanat tahun baharu 2023 kepada warga Kementerian Pendidikan Malaysia (KPM). Memandangkan ini merupakan tahun pertama beliau memegang tampuk kepimpinan di KPM, sudah tentu banyak idea yang ingin dilaksanakan untuk menjadikan sistem pendidikan negara lebih berkualiti.

Pada awal majlis, YB Fadhlina terlebih dahulu merakamkan ucapan terima kasih kepada warga KPM atas komitmen yang diberikan secara berterusan demi menyampaikan agenda pendidikan kepada anak bangsa. Agenda pendidikan tersebut perlu dirangkul bersama kerana warga KPM merupakan pemegang taruh utama dalam pendidikan negara. Bagi memastikan agenda pendidikan negara dapat dilaksanakan dengan berkesan, aspek kerja secara berpasukan harus dititikberatkan dalam kalangan warga kerja KPM.

Beliau pada majlis tadi turut mengulas tentang amanat yang disampaikan oleh YAB Perdana Menteri, Dato’ Seri Anwar Ibrahim tentang konsep Madani yang diumumkan pada pagi tadi. Menurut YB Fadhlina, setiap maksud yang diterapkan dalam konsep Madani tersebut merangkumi setiap aspek dalam sektor pendidikan, terutamanya tujuh hala tuju yang menjadi agenda utama KPM.

Menurut beliau, masyarakat pada hari ini semakin menyedari bahawa keperluan pendidikan yang baik dan berkualiti sangat berkait rapat dalam menentukan kualiti masa hadapan generasi anak bangsa. Oleh itu, untuk melangkah ke tahun 2023, keprihatinan masyarakat dan senario semasa telah menjadikan dunia pendidikan ini menjadi sangat mencabar dan kompetitif.

Saya ingin menyeru agar kita semua kembali kepada Falsafah Pendidikan Kebangsaan sebagai asas pengukuhan sistem pendidikan negara. Hal tersebut selari dengan aspirasi KPM dan elemen karamah insaniah yang menitikberatkan pembangunan dan pembentukan murid yang berakhlak, beradab dan berintegriti.

Tambahnya lagi, semua warga KPM akan lebih bersiap siaga dan sentiasa dinamik dalam melaksanakan gerak kerja dan sentiasa berpegang teguh terhadap tujuh teras hala tuju KPM agar dapat memastikan kementerian ini kekal relevan.

Sebagai inti pati yang ingin disampaikan dalam amanat pada petang tadi, beliau menekankan tiga segmen utama, iaitu mendepani cabaran tahun 2023 bagi memastikan  pendidikan negara menjadi pendidikan yang terbaik, melihat fokus strategi dalam memacu hala tuju KPM dan merangka tujahan ke hadapan yang memerlukan setiap warga KPM bersiap sedia bagi menjayakan agenda pendidikan negara.

Beliau turut menekankan tentang empat cabaran utama yang dikenal pasti dalam dimensi pendidikan yang harus diambil berat, iaitu kesaksamaan pendidikan, kebajikan guru, pengajaran dan pembelajaran dan murid berkeperluan pendidikan khas. Cabaran yang terdapat dalam kesaksamaan pendidikan adalah untuk memastikan kesaksamaan pendidikan sebagai teras perkhidmatan dan kesaksamaan pengurusan pendidikan terhadap semua peringkat dapat direalisasikan. Hal ini penting bagi memastikan semua murid tanpa mengira lokaliti dan latar belakang akan mendapat peluang pembelajaran yang sama seperti murid lain.

Seterusnya, cabaran turut dihadapi dalam pengajaran dan pembelajaran di dalam bilik darjah, iaitu meningkatkan capaian pendigitalan pendidikan sebagai usaha menguruskan kemiskinan multidimensi dan membantu pelajar dalam kalangan B40. Hal tersebut penting bagi memastikan pelajar kembali ke sekolah dan keluar daripada kemelut keciciran.

Ketika menerangkan tentang cabaran yang dihadapi dalam pendidikan negara, YB Fadhlina Sidek turut meletakkan murid berkeperluan pendidikan khas sebagai keutamaan beliau. Hal ini bagi memastikan hak untuk mendapatkan pendidikan wajib difahami, termasuk bagi murid berkeperluan khas yang terdiri daripada enam kategori, iaitu ketidakupayaan pendengaran, ketidakupayaan penglihatan, ketidakupayaan pertuturan, ketidakupayaan fizikal, masalah pembelajaran dan ketidakupayaan pelbagai.

Pada majlis yang sama, turut diadakan sesi pengenalan dan penyampaian watikah pelantikan anggota Majlis Penasihat Pendidikan Kebangsaan (MPPK) bagi sesi 2023 – 2025. YB Fadhlina Sidek telah bersetuju untuk melantik sembilan orang tokoh dan individu yang mempunyai kepakaran dan latar belakang yang pelbagai dalam bidang masing-masing. Isu bebanan tugas guru merupakan antara isu yang akan menjadi tumpuan utama MPPK.

Turut hadir dalam Majlis Amanat Tahun Baharu 2023 YB Menteri Pendidikan pada petang tadi ialah, Timbalan Menteri Pendidikan, YB Lim Hui Ying; Ketua Pengarah Pendidikan Malaysia, YBhg. Dato’ Haji Pkharuddin Haji Ghazali; Timbalan Ketua Setiausaha (Pengurusan), YBrs Encik Ramzi Mansor; dif-dif kehormat dan warga kerja KPM.


Lebih 400 Calon Bakal Menduduki Peperiksaan SPM 2022 pada 20 Februari Ini

Untuk mendapatkan maklumat terkini, ikuti kami melalui Telegram

Putrajaya – Kementerian Pendidikan Malaysia (KPM) memaklumkan bahawa peperiksaan Sijil Pelajaran Malaysia (SPM) bagi tahun 2022 akan dilaksanakan bermula dari 20 Februari hingga 15 Mac 2023.

Berdasarkan jadual SPM 2022, Lembaga Peperiksaan menetapkan peperiksaan amali sains akan bermula pada 30 Januari ini, manakala ujian bertutur bahasa Melayu pada 7 dan 9 Februari; ujian bertutur bahasa Inggeris pada 13 hingga 15 Februari; dan ujian mendengar pula pada 16 Februari.

Menurut KPM, sebanyak 403 637 calon akan menduduki peperiksaan di 3355 pusat peperiksaan di seluruh negara. Bagi memastikan kelancaran pengurusan dan pengendalian peperiksaan ini, KPM turut melantik sebanyak 131 318 petugas peperiksaan.

Oleh itu, semua calon diingatkan agar merujuk jadual waktu peperiksaan bagi mendapatkan maklumat berkaitan dengan tarikh, masa, kod dan kertas peperiksaan, serta arahan yang perlu dipatuhi sepanjang peperiksaan tersebut berlangsung. Calon turut diingatkan supaya membawa dokumen pengenalan diri dan Pernyataan Pendaftaran Peperiksaan ke pusat peperiksaan.

Jadual waktu peperiksaan SPM 2022 boleh dimuat turun dari laman rasmi Lembaga Peperiksaan.


Penjelasan KPM Mengenai Perbezaan Jumlah Bantuan Awal Persekolahan

Putrajaya – Berhubung dengan penularan satu video mengenai Bantuan Awal Persekolahan (BAP) dalam aplikasi TikTok, Kementerian Pendidikan Malaysia (KPM) dengan kerjasama pihak yang terlibat akan membuat siasatan lanjut.

Dalam kenyataan KPM pada hari ini, video tersebut adalah berhubung dengan seorang ibu kepada tiga orang anak yang belajar di sekolah yang sama, tetapi telah menerima jumlah bayaran BAP yang berbeza-beza.

“Tindakan yang tegas akan dilaksanakan sekiranya wujud kebenaran seperti yang didakwa,” tegas KPM mengulas tentang penularan video yang mengelirukan orang umum.

Sehubungan dengan itu, KPM ingin memohon kerjasama daripada semua murid, ibu bapa atau penjaga untuk membuat aduan secara rasmi melalui laman rasmi SISPAA KPM atau hubungi di talian 03-8884 6456.

KPM turut mengatakan bahawa setiap aduan dan butiran pengadu akan dirahsiakan oleh pihak pengurusan demi menjaga kebajikan dan keselamatan masing-masing.


Dunia Semakin Tua

Menjelang tahun 2050, World Economic Forum menjangkakan bahawa bumi akan dihuni oleh 10 bilion orang berbanding dengan 7.7 bilion  orang pada hari ini. Sebagai akibatnya, bilangan warga emas bagi setiap 100 orang akan meningkat hampir tiga kali ganda, iaitu daripada 20 orang pada tahun 1980, kepada 58 orang pada tahun 2050.

Hal ini turut  bermaksud populasi tua akan meningkat di semua negara Pertubuhan Kerjasama dan Pembangunan Ekonomi (OECD). Walau bagaimanapun, terdapat perbezaan yang jelas dalam kadar penuaan. Sebagai contoh, Jepun memegang gelaran sebagai negara yang mempunyai penduduk tertua, dengan ⅓ daripada warganya sudah berumur lebih daripada 65 tahun. Menjelang tahun 2030, tenaga kerja negara itu dijangka berkurangan sebanyak 8 juta orang mengakibatkan potensi kekurangan tenaga kerja yang besar akan melanda negara tersebut.

Berbeza daripada Korea Selatan yang pada masa ini mempunyai penduduk yang lebih muda daripada purata rakyatnya. Hal ini bakal menyaksikan nisbah tua kepada muda negara itu adalah yang tertinggi dalam kalangan negara maju.

Pada peringkat global, populasi umur bekerja (18 hingga 60 tahun) akan menyaksikan penurunan sebanyak 10 peratus menjelang tahun 2060. Jumlah penduduk yang bekerja akan jatuh paling drastik, iaitu sebanyak 35 peratus atau lebih di Greece, Jepun, Korea, Latvia, Lithuania dan Poland. Pada hujung skala yang lain, jumlah tersebut akan meningkat melebihi 20 peratus di Australia, Mexico dan Israel.

Kekurangan tenaga kerja hanyalah satu daripada kesan peningkatan populasi tua. Terdapat banyak lagi risiko sosial dan ekonomi lain yang boleh dijangkakan apabila populasi global terus meningkat:

Persoalannya apakah persediaan dunia untuk berhadapan dengan peningkatan penduduk tua?

Agenda penduduk tua banyak diperkenalkan di kebanyakan negara maju. Hal ini bertujuan untuk membantu kelompok ini  untuk merebut peluang kehidupan yang lebih baik dan terjamin. Agenda itu merangkumi semua aspek kehidupan, iaitu  pekerjaan, pendidikan dan kesihatan.

Maka itu, apakah wujud mekanisma yang benar-benar terbaik untuk menyokong pekerja yang lebih tua? Amat penting adalah untuk mencari cara yang terbaik untuk membantu pekerja yang lebih tua agar kelompok ini kekal produktif. Bermula tahun 2008 hingga  tahun 2018, orang yang berumur lebih daripada 55 tahun menyumbang sebanyak 79 peratus pertumbuhan pekerjaan di seluruh negara OECD dan sebanyak 103 peratus di negara G7. Dalam hal ini, banyak penganalisis percaya pemacu yang paling penting dalam bidang pekerjaan pekerja yang lebih tua bukanlah perubahan dalam saiz populasi yang lebih tua, tetapi perubahan dalam kemungkinan adakah mereka mampu untuk terus bekerja atau sebaliknya.

Dasar untuk menggalakkan penyertaan tenaga buruh yang lebih tinggi dalam kalangan pekerja yang lebih tua selalunya bergantung pada pelan pencen, kesihatan dan sokongan yang tersedia untuk mereka, serta struktur industri dan jenis pekerjaan yang ditawarkan. Penggunaan robotik dan kecerdasan buatan juga harus membantu menyokong pekerjaan dalam kalangan kumpulan ini. Pekerja yang lebih tua lebih cenderung terhadap kerja yang fleksibel dan sambilan, walaupun gaji yang ditawarkan adalah lebih rendah seperti yang ditawarkan di Jepun dan Singapura.

Menyokong pekerja yang lebih tua juga  perlu mengambil kira polisi yang menyukarkan mereka mendapatkan pekerjaan dan pelbagai kemungkinan yang boleh menyebabkan mereka dipecat. Dalam hal ini banyak negara perlu proaktif dalam memperluaskan hak orang kurang upaya serta bersedia untuk menggubal undang-undang untuk menyokong dan melindungi pekerja yang lebih tua.

Apabila populasi meningkat, beban penyakit beralih kepada penyakit tidak berjangkit, seperti penyakit jantung, kanser, diabetes dan demensia. Pada tahun 2016, penyakit ini menyumbang sebanyak 71 peratus kematian di seluruh dunia, dengan sebanyak 78 peratus berlaku di negara berpendapatan rendah dan sederhana. Umum mengetahui bahawa penyakit tidak berjangkit memerlukan kos yang mahal dan memerlukan rawatan dalam tempoh yang panjang. Maka itu, untuk mengurangkan kesannya, negara berpenduduk tua harus menitikberatkan  penjagaan kesihatan menerusi pencegahan. Tumpuan harus diberikan terhadap pendidikan awam yang bertujuan untuk mengubah tingkah laku berkaitan dengan aktiviti dan diet yang diamalkan oleh kelompok berusia. Mereka perlu didedahkan dengan implikasi kesihatan yang terkait dengan gaya hidup yang tidak sihat yang mereka masih amalkan pada usia tua, misalnya kelompok yang berusia yang masih minum arak dan merokok.

Memandangkan berjuta-juta lagi penduduk yang dijangka akan hidup melebihi umur 65 tahun, hal ini sudah tentu akan memaksa banyak negara melihat semula dasar pentadbiran berkaitan dengan pengurusan penduduk tua. Misalnya usaha untuk menaikkan umur pencen. Dalam hal ini, kerajaan pastinya memerlukan dasar yang memberikan sokongan kepada mereka yang tidak lagi mampu bekerja dengan menyediakan insentif untuk mereka yang masih mampu bekerja. Misalnya, pekerja A yang berusia 55 tahun tidak lagi mampu bekerja, sementara pekerja B yang berusia 56 tahun masih berkebolehan untuk terus bekerja. Maka itu, perlu ada polisi yang berbeza dalam menangani perbezaan ini.

Memandangkan peningkatan dalam jangka hayat sihat bukan sahaja bergantung pada pendapatan dan jaminan pekerjaan, tetapi juga untuk tujuan sosial yang lebih luas. Misalnya pertubuhan seperti Japan’s Council for Designing 100-Year Life akan terus membantu dan memantau kemajuan ke arah sasaran kehidupan 100 tahun dengan meningkatkan penyelarasan merentas jabatan kerajaan di negara itu.

Ahli falsafah Perancis, Auguste Comte menyatakan bahawa “demografi adalah takdir.“ Maka itu, individu yang hidup lebih lama seharusnya lebih sihat dan hal itu sepatutnya mengembirakan dan dapat meningkatkan pulangan ekonomi kepada negara yang terlibat. Maka itu, merancang dasar untuk memaksimumkan bilangan orang dari semua peringkat umur yang mendapat manfaat daripada kesan jangka hayat ini sambil berusaha untuk meningkatkan produktiviti sepanjang hayat yang lebih panjang seharusnya menjadi pertimbangan semua negara, tidak terkecuali Malaysia.


Bangsa yang Membaca

Untuk mendapatkan maklumat terkini, ikuti kami melalui Telegram

Sama ada anda membaca untuk keseronokan atau untuk menambahkan ilmu, membaca pasti memberikan “sesuatu” kepada pembacanya. Hal ini pastinya bergantung pada jenis dan topik yang dibaca, jika ilmu yang dibaca mendatangkan kebaikan, maka pembacanya akan mendapat ilmu yang berguna, jika sebaliknya, maka ilmu itu juga mampu menjejaskan pembacanya.

Misalnya, seseorang pembaca membaca untuk mendapatkan ilmu dalam bidang kulinari. Hal ini merangkumi teknik masakan yang betul yang pada akhirnya akan menghasilkan masakan yang enak. Daripada kemahiran yang dipelajari melalui pembacaannya, seseorang itu berpeluang untuk memasarkan masakannya dan mungkin akan membolehkannya menceburi bidang perniagaan. Hal ini berbeza daripada seseorang yang membaca cara memproses bahan terlarang seperti dadah. Jika ilmu yang diperolehnya digunakan untuk memproses dadah, pada akhirnya nanti hal itu akan menjerumuskannya ke kancah jenayah.

Membaca menambahkan dan memperkayakan kita dengan ilmu pengetahuan. Namun begitu, sebagai pembaca, seseorang haruslah bijak memilih bahan bacaan yang dibacanya. Menyedari bahawa membaca bahan bacaan yang berkualiti  dapat menjadikan seseorang itu berjaya dan menjadi bangsa yang maju,  banyak pihak mengukur tahap pembacaan sesebuah negara dengan mengaitkannya dengan kemajuan dan pembangunan sebuah tamadun bangsa.

Maka itu, akhbar Independent pada tahun 2016 merumuskan  bahawa India mendahului negara di dunia sebagai negara yang paling banyak membaca. Rakyat di negara tersebut dipercayai membaca dengan putara tempoh 10 jam seminggu. Jika dihitung, jumlah tersebut diyakini cukup untuk menghabiskan sebuah buku dan memulakan membaca buku yang baharu dalam minggu yang sama!

Berada pada kedudukan kedua ialah Thailand yang memperuntukkan tempoh sembilan jam seminggu untuk membaca. Berada pada kedudukan ketiga ialah China dengan purata membaca lapan jam seminggu. Keadaan ini dirumuskan oleh kebanyakan pakar di negara maju sebagai sesuatu yang membanggakan apabila dianggarkan purata membaca kedua-dua buah negara tersebut adalah sejam sehari.

Di manakah kedudukan Malaysia? Sehingga tahun 2022, purata membaca dalam kalangan rakyat Malaysia masih rendah, iaitu kurang daripada tiga jam seminggu. Kadar tersebut sememangnya jauh lebih rendah berbanding dengan India, Thailand dan China. Menurut kajian profil membaca yang dijalankan oleh Perpustakaan Negara Malaysia (PNM) pada 2005 mendapati rakyat Malaysia hanya membaca dua naskhah buku setahun. Angka itu meningkat kepada 15 naskhah pada tahun 2014 berdasarkan laporan kajian interim, namun tabiat membaca masih lagi rendah berbanding dengan 40 judul buku setahun di negara maju.

Daripada kajian tersebut, sebanyak 76 peratus atau 18 juta rakyat Malaysia berusia 15 tahun ke atas boleh diklasifikasikan sebagai sasaran pembaca buku yang berdaya beli untuk pasaran buku. Namun begitu, sebanyak 22 peratus (5.5 juta) dalam kumpulan usia sama menyatakan langsung tidak berminat mahupun peduli dengan buku dan sumber bacaan yang ada. Angka 5.5 juta merupakan purata responden yang dikaji dan menyatakan tidak membeli walaupun sebuah buku sepanjang tahun. Daripada jumlah itu, hanya 16 peratus (3.7 juta) pembaca masih mengamalkan budaya meminjam buku di perpustakaan dan sebanyak sembilan peratus mengakui meminjam buku daripada rakan. Hal ini menjadi jawapan apabila Malaysia tidak termasuk dalam senarai NOP World Culture Score Index.

Banyak pihak yang menyimpulkan bahawa rakyat Malaysia malas membaca. Banyak juga yang mengaitkan kemalasan ini dengan faktor budaya membaca yang tidak dipupuk dari kecil dengan cuba membandingkannya dengan budaya di Jepun. Tidak kurang juga yang menyalahkan pihak lain atau kempen membaca yang dikatakan tidak mendatangkan hasilnya.

Menurut Pengarah Majlis Buku Kebangsaan Malaysia (MKBM), Mohd Khair Ngadiron dakwaan rakyat Malaysia malas membaca kurang tepat setelah melihat julan buku secara dalam talian yang mencatatkan peningkatan khususnya ketika negara berhadapan dengan pandemik COVID-19 pada tahun 2020 dan 2021.

“Apabila Perintah Kawalan Perrgerakan  berakhir, kita dapat melihat sendiri sambutan hangat terhadap Pesta Buku Antarabangsa Kuala Lumpur (PBAKL) yang mencecah 1.3 juta pengunjung sepanjang 10 hari penganjurannya, manakala Pesta Buku Antarabangsa Selangor (SIBF) pula memikat 250 000 orang,” ujar Mohd Khair pada Januari lalu.

Tambahnya lagi, ada pihak yang mengatakan bahawa rakyat Malaysia suka membeli buku tetapi tidak membacanya. Namun bagi Khair, minat terhadap buku itu boleh mendorong mereka untuk membaca. Jika tidak membeli buku, bagaimana mereka mahu membaca?

“Andai kata buku yang dibeli disimpan di rak, jika pembeli tidak membacanya ahli keluarga mereka boleh membaca buku itu. Malah menerusi pembelian itu minat membaca boleh dikembangkan. Perkara yang paling penting minat terhadap buku itu perlu ada dahulu sebelum membeli atau membaca buku,“ katanya. Tambahnya lagi, berdasarkan kejayaan PBAKL dan SIBF, rakyat di negara ini masih lagi suka membaca buku fizikal.

“Ada dakwaan buku fizikal semakin dilupakan. Kalau terbit pun jualannya tidak mencapai tahap yang memuaskan dan menyebabkan rangkaian kedai buku yang terkemuka banyak ditutup di seluruh negara. Sebenarnya, buku fizikal ada peminat tersendiri. Di Malaysia kita mempunyai lebih daripada 30 juta penduduk, tidak dinafikan golongan yang lebih muda lebih selesa menggunakan gajet seperti telefon pintar, tetapi gajet ada kekangan tersendiri menjadikan buku fizikal tetap ada penggemarnya,“ katanya.

Hal ini katanya memberi petunjuk yang jelas bahawa masih ada ruang yang luas untuk mengembangkan lagi industri buku tempatan. Namun hal itu perlu dimulakan dengan mendapat kerjasama dengan agensi berkaitan seperti  Perpustakaan Negara Malaysia untuk mewujudkan sinergi bersama.

Menurutnya lagi, langkah pertama untuk itu ialah Malaysia memerlukan data yang betul untuk membuat kajian mengenai industri buku dan usaha untuk meningkatkan minat membaca dalam kalangan rakyat. Data yang kurang tepat ujarnya akan mewujudkan persepsi yang tidak baik misalnya kedai buku kononnya ditutup kerana rakyat tidak suka membaca. Walhal kedai buku indie bersaiz kecil dan diusahakan oleh anak muda kekal mendapat sambutan yang hangat. Malah pemain industri daripada luar negara turut membuka cawangan kedai buku mereka di Malaysia, misalnya Tsutaya Books di Bukit Jalil.

Justeru katanya, beliau sangat yakin dengan kemampuan industri buku. Malah pelantikan Datuk Seri Anwar Ibrahim sebagai Perdana Menteri ke-10 bakal memberikan harapan yang besar kepada penggemar buku kerana keperibadian Anwar sebagai pembaca tegar. Tambah Khair lagi, buku merupakan sumber ilmu. Maka itu, perlu ada peruntukkan daripada kerajaan untuk memastikan semua generasi di seluruh pelosok tanah air mendapat bahan bacaan yang selayaknya.

Maka itu, sekiranya Malaysia ingin mengecap kejayaan seperti negara maju – Jerman, Jepun dan China, bangsa Malaysia perlu melakukan anjakan paradigma dengan menjadikan amalan membaca sebagai satu daripada budaya kerana bangsa yang membaca adalah bangsa yang berjaya.

Tuntasnya, langkah awal menjadikan Malaysia sebagai negara membaca menjelang tahun 2030 yang disasarkan oleh Kementerian Pendidikan Malaysia seharusnya disemarakkan oleh semua pihak dengan merentas kementerian. Berbaki tujuh tahun sahaja lagi, impian itu harus dijelmakan bermula dari sekarang dan selari dengan agenda Malaysia Madani yang diperkenalkan oleh Perdana Menteri untuk mengangkat semula martabat negara agar dihormati di seluruh dunia.


DYTM Raja Muda Perlis Berkenan Berangkat Melawat Rail Depot

Untuk mendapatkan maklumat terkini, ikuti kami melalui Telegram

Serendah – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail berkenan berangkat ke Rail Depot yang merupakan milik syarikat Dhaya Maju Infrastructure Asia (DMIA) Sdn. Bhd. yang terletak di Serendah, Hulu Selangor, semalam.

Keberangkatan tiba baginda disambut Pengerusi Kumpulan DMIA, Jeneral Tan Sri Dato’ Seri Panglima Mohd Azumi Mohamed (Bersara) dan Pengarah Eksekutif Kumpulan DMIA, Datuk Seri Dr. Subramaniam Pillai. Yang turut hadir ketika lawatan tersebut ialah Ahli Lembaga Pengarah DMIA, iaitu Tan Sri Mazlan Lazim, Tan Sri Ismail Haji Bakar dan Datuk Shaharuddin Md Som.

Baginda pada sesi keberangkatan tersebut turut beramah mesra dengan pihak pengurusan serta menyantuni tenaga kerja syarikat tersebut yang hadir dan meninjau sendiri peralatan dan aset kereta api termasuk jentera berat rehabilitasi landasan yang digunakan untuk projek naik taraf infrastruktur landasan berkembar elektrik di Lembah Klang.

Ketua Pegawai Eksekutif Kumpulan DMIA, Datuk Mohamed Razeek Hussain turut menyampaikan sembah taklimat berkaitan dengan peranan, cabaran serta kejayaan DMIA sepanjang tahun lalu serta perancangan pada tahun 2023. Beliau ketika menyampaikan sembah taklimat tersebut turut menekankan peri penting setiap peringkat warga kerjanya melaksanakan tanggungjawab masing-masing dengan penuh amanah demi untuk keselamatan, kemudahan dan keselesaan kepada pengguna yang menggunakan perkhidmatan yang disediakan oleh pihak mereka.

Menurut Jeneral Tan Sri Dato’ Seri Panglima Mohd Azumi Mohamed dalam sembah ucapan alu-aluan, beliau menekankan tentang pemantauan dan rasa tanggungjawab setiap kakitangan untuk menunaikan tugasan dengan penuh berintegriti yang menjadi teras utama bagi memastikan kejayaan sesebuah organisasi. Setiap tugasan dilakukan bukan sekadar untuk memenuhi petunjuk prestasi utama (KPI), namun demi menunaikan amanah serta tanggungjawab terhadap kerja masing-masing.

Menjadi suatu kelaziman bagi setiap individu untuk meletakkan sasaran serta azam baharu bagi permulaan pada setiap tahun. Namun begitu, sebagai seorang pekerja, matlamat yang sebenar adalah apabila melaksanakan setiap tugasan, mereka seharusnya mencapai tahap yang terbaik dan mestilah lebih baik daripada yang sebelumnya.

Terdahulu, DYTM Tuanku Syed Faizuddin Putra turut berkenan berangkat ke Majlis Kesyukuran DMIA Tahun 2023.


Libatkan Diri dalam Aktiviti Kemasyarakatan – Raja Muda Perlis

Simpang Empat – Raja Muda Perlis, DYTM Tuanku Syed Faizuddin Putra Jamalullail menyeru mahasiswa agar sentiasa menimba ilmu dalam pelbagai bidang, yakni melibatkan diri dalam aktiviti atau persatuan serta program kemasyarakatan.

“Lihatlah segala peluang bagi mempelajari ilmu di luar kelas, seperti penglibatan dalam aktiviti kelab atau persatuan dan program tanggungjawab sosial universiti (USR), menyertai program sukarelawan membantu mangsa banjir, aktiviti di masjid-masjid dan rumah ibadat, serta program motivasi atau aktiviti pembangunan sukan di sekolah. Penglibatan masing-masing diharap mampu menjadi nilai tambah apabila bergraduasi kelak.”

Titah baginda selepas berkenan berangkat menyampaikan agihan zakat Majlis Agama Islam dan Adat Istiadat Melayu Perlis (MAIPs) bernilai RM700 secara tunai, beras dan bekalan makanan mentah kepada setiap seorang daripada tiga buah keluarga asnaf yang terpilih di rumah masing-masing.

Terdahulu, penerima zakat ialah Aishah Saad, 84 tahun yang berhadapan dengan ahli keluarganya yang mempunyai masalah kesihatan, dan Abu Bakar @ Mat Zain Abdullah, 84 tahun yang mempunyai masalah kesihatan tinggal dalam kariah Masjid Al-Hidayah, Kampung Titi Beratap, Simpang Empat.

Penyampaian agihan tersebut dilakukan oleh Tuanku Syed Faizuddin Putra sempena program rutin kayuhan berbasikal “MAIPs Peduli Menjejaki dan Menyantuni Asnaf”.


Mahasiswa dan Kenaikan Kos Sara Hidup

Kos sara hidup yang semakin meningkat di negara kita jelas menghimpit dan menekan kehidupan masyarakat. Mahasiswa merupakan antara golongan yang tidak terkecuali daripada dibelenggu oleh masalah ini. Golongan ini yang masih tidak mempunyai pendapatan sendiri dan hanya mengharapkan bantuan atau biasiswa pengajian terpaksa mengikat perut dan mencatu perbelanjaan mereka. Bahkan, berdasarkan rekod sistem MyMoheS Kementerian Pengajian Tinggi (KPT), lebih 30 000 atau 2.6 peratus daripada lebih 1.1 juta orang mahasiswa di Institusi Pengajian Tinggi Awam (IPTA) gagal menamatkan pengajian pada tahun 2020 dan 2021. Walaupun terdapat banyak faktor yang menyumbang kepada kegagalan tersebut, masalah kewangan juga merupakan antara faktor yang turut menyebabkan mahasiswa di negara ini gagal menamatkan pengajian mereka.

Jika tidak, mana mungkin pada Julai lalu, segelintir mahasiswa Malaysia telah melakukan protes jalanan di IPT masing-masing bagi menyuarakan isu peningkatan kos sara hidup dan inflasi makanan yang turut memberkan impak kepada golongan mahasiswa. Protes tersebut tercetus akibat lonjakan harga barang keperluan dan pemansuhan subsidi terhadap beberapa barangan sejak kebelakangan ini. Sebelum ini, golongan masyarakat yang merungut dan menunjukkan solidariti lebih terarah kepada mereka yang telah berkeluarga tetapi kini para mahasiswa juga lantang melakukan protes berkaitan dengan isu ini. Hal ini disebabkan inflasi makanan yang terjadi di negara kita menjadi beban dan cabaran baharu kerana segelintir mahasiswa dikatakan mengikat perut dan menahan lapar pada setiap malam kerana mereka terpaksa berjimat cermat.

Mahasiswa daripada keluarga berstatus pendapatan B40 merupakan golongan yang paling teruk menerima tempias daripada krisis inflasi makanan. Hal ini dikatakan demikian kerana keluarga mereka juga turut bergelut untuk mencari pendapatan harian sehingga tidak mampu untuk membantu anak mereka yang terhimpit dengan kenaikan kos sara hidup di kampus. Hal ini menyebabkan segelintir mahasiswa menyuarakan pendapat agar proses pembelajaran mereka diteruskan secara dalam talian ketika fasa peralihan ke endemik ini supaya isu ikat perut dalam kalangan mereka dapat diselesaikan. Mahasiswa kini juga perlu mencari pekerjaan sampingan di luar kampus supaya dapat menampung perbelanjaan mereka sepanjang tempoh pengajian akibat kenaikan harga barang keperluan, terutamanya makanan asas. Hal ini demikian kerana bantuan atau biasiswa kewangan yang diterima oleh mahasiswa pada masa ini hanya mencukupi bagi melangsaikan bayaran yuran pembelajaran peperiksaan dan kolej kediaman sahaja.

Desakan dan tekanan hidup yang dihadapi oleh mahasiswa gara-gara peningkatan kos sara hidup perlu diberi perhatian serius kerana mampu menjejaskan tumpuan terhadap pengajian mereka selain mengundang stres sedangkan mereka merupakan generasi pewaris masa hadapan negara. Selaras dengan inisiatif yang dikemukakan oleh pihak KPT, kebanyakan IPTA telah mengambil langkah yang sewajarnya dengan memperkenalkan menu makanan serendah RM3.50 untuk mengelakkan para mahasiswa daripada berlapar. Bukan itu sahaja, terdapat juga IPTA yang memberi baucar makanan percuma bernilai RM5 sehari kepada pelajar daripada keluarga B40. Walau bagaimanapun, mahasiswa juga perlu berusaha mengubah gaya hidup mereka dalam usaha untuk menangani peningkatan kos sara hidup agar mereka lebih bersedia apabila beralih ke alam pekerjaan nanti. Golongan mahasiswa juga perlu mengamalkan prinsip kesederhanaan dalam menguruskan perbelanjaan seharian mereka terutamanya dalam keadaan ekonomi yang dijangka tidak menentu dengan mengutamakan keperluan berbanding dengan kemahuan.

Situasi ekonomi yang tidak menentu dengan kenaikan harga makanan sememangnya memerlukan para mahasiswa mempunyai tahap literasi kewangan yang tinggi kerana literasi kewangan mampu mempengaruhi kehidupan seseorang dalam menguruskan wang yang dapat memberikan impak yang positif dalam kehidupan mereka. Namun begitu, pengurusan kewangan peribadi masih lagi tidak menjadi subjek khas yang diajar di sekolah mahupun IPT di negara kita sedangkan di negara-negara maju, literasi kewangan merupakan antara subjek yang diberikan perhatian sejak peringkat awal lagi. Para pelajar menengah atas di Amerika Syarikat contohnya perlu mengambil ujian literasi ekonomi, iaitu “The Test of Economic Literacy” kerana di negara tersebut, literasi ekonomi dianggap begitu penting untuk individu, isi rumah, firma dan juga negara. Walaupun mahasiswa belum mempunyai pendapatan sendiri, tetapi sebenarnya mereka juga perlu didedahkan dengan pengetahuan pengurusan kewangan yang betul agar mereka mampu menggunakan wang bantuan atau biasiswa secara cekap dan berhemah.

Bahkan, terdapat kajian yang dilakukan menunjukkan bahawa sebahagian besar golongan mahasiswa menghabiskan pinjaman atau biasiswa pengajian yang diterima oleh mereka sebelum semester berakhir. Situasi ini disifatkan sebagai kurangnya tahap literasi kewangan golongan tersebut sehingga menyebabkan mereka tidak mempunyai wang yang cukup untuk dibelanjakan pada penghujung semester. Kegagalan ini menyebabkan segelintir daripada mereka terpaksa berhempas pulas melakukan beberapa kerja sambilan bagi mendapatkan wang untuk meneruskan kehidupan mereka di kampus. Akibatnya, mereka tidak dapat memberi tumpuan sepenuhnya ketika kuliah dijalankan kerana keletihan. Tambah menyedihkan, mahasiswa menggunakan wang tersebut untuk menjalani gaya hidup secara berlebihan dan tidak mengukur baju di badan sendiri. Sebagai contoh, mereka menggunakan wang tersebut dengan membeli telefon pintar mewah. Memang tidak dinafikan bahawa telefon pintar kini merupakan sebahagian daripada keperluan mahasiswa untuk digunakan bagi melancarkan proses Pengajaran dan Pembelajaran (PdP) masing-masing tetapi bukanlah wajib untuk memiliki telefon pintar yang terlalu mahal demi mengikut trend terkini.

Bukan itu sahaja, terdapat juga segelintir daripada mahasiswa yang suka bergaya dengan mengikuti fesyen terkini sehingga berlakunya pembaziran. Di samping itu, ada pula mahasiswa yang gemar berbelanja berlebihan dengan makan di restoran mewah. Tidaklah menjadi kesalahan untuk berbuat demikian jika mereka mampu, tetapi menyedihkan apabila mereka terpaksa mengikat perut pada penghujung semester gara-gara tindakan mereka berbelanja mengikut nafsu. Perkara terbaik adalah dengan merancang perbelanjaan sebaik-baik sahaja wang bantuan atau biasiswa pengajian mereka diterima. Sebenarnya, pada zaman serba canggih ini, mahasiswa boleh menggunakan pelbagai aplikasi dalam telefon pintar seperti Buku Bajet, “Money Manager”, “eZ Budget Planner” dan lain-lain lagi yang boleh dimuat naik secara percuma untuk mencatatkan perbelanjaan masing-masing. Budaya mencatat dan merekodkan setiap perbelanjaan perlu dijadikan sebagai sebahagian daripada amalan rutin mahasiswa agar mereka tidak kehabisan wang pada hujung semester. Rutin ini juga bagi mengelakkan mahasiswa daripada berhutang demi memenuhi keperluan mereka.

Peningkatan kos sara hidup dan inflasi makanan di negara kita sejak kebelakangan ini sememangnya antara cabaran baharu buat golongan mahasiswa di negara kita. Mahasiswa sebagai peneraju masa hadapan perlu lebih bijak mengatur perbelanjaan masing-masing agar tidak terhimpit pada penghujung semester pengajian. Perkembangan teknologi juga membolehkan mereka membuat pekerjaan yang mudah seperti “dropship” dalam menambah pendapatan mereka bagi menangani isu ini. Walaupun kerajaan telah melaksanakan pelbagai inisiatif untuk membantu golongan mahasiswa, mereka juga sebenarnya tidak boleh berpeluk tubuh semata-mata. Mahasiswa perlu meningkatkan tahap literasi kewangan masing-masing dalam suasana ekonomi negara yang masih lagi dalam proses pemulihan pada masa ini.


Perdana Menteri Hadiri Kenduri Rakyat di Kampung Halaman Sendiri

Untuk mendapatkan maklumat terkini, ikuti kami melalui Telegram

Bukit Mertajam – Pada 23 Januari 2023 pukul 8.00 malam, Ceruk Tok Kun yang merupakan tempat kelahiran Perdana Menteri ke-10 dipenuhi oleh rakyat Pulau Pinang, khususnya penduduk yang tinggal berdekatan kerana menyambut ketibaan YAB Dato’ Seri Anwar Ibrahim sempena Majlis Kenduri Rakyat Bersama-sama Perdana Menteri di Galeri Pejuang. Galeri Pejuang merupakan kediaman keluarga YAB Dato’ Seri Anwar Ibrahim, iaitu tempat beliau dibesarkan.

Ribuan rakyat hadir bagi meraikan YAB Dato’ Seri Anwar Ibrahim yang buat kali pertama pulang ke kampung halaman selepas dilantik sebagai Perdana Menteri pada November 2022. Sebelum itu, Perdana Menteri menyertai solat Maghrib berjemaah di Masjid Jamek Cherok Tok Kun Bawah yang terletak tidak jauh dari kediaman berkenaan.

Dalam ucapan beliau, YAB Dato’ Seri Anwar Ibrahim mengingatkan semua rakyat:

Apa-apa pun kedudukan kita, kita mesti mengakar ke bumi. Kita tidak boleh lupa diri walaupun sudah berada di puncak. Oleh itu sebab itu juga saya meminta penganjur untuk mengadakan majlis yang sesederhana mungkin sempena Kenduri Rakyat di Bukit Mertajam ini, khususnya di Ceruk Tok Kun, yakni tempat kelahiran saya.

Selain itu, beliau turut menyebut soal masyarakat madani yang terasnya nilai, akhlak dan akidah bagi mengangkat martabat insan.

Sebelum itu, Ahli Parlimen Bukit Mertajam, yang juga Timbalan Menteri Kewangan II, YB Steven Sim Chee Keong dalam ucapannya selaku tuan rumah berkata,

Saya berasa sangat girang kerana rajawali sudah kembali ke sarang. Rajawali ini merupakan pejuang yang telah berjuang dalam satu tempoh masa yang begitu lama untuk menegakkan keadilan. Saya pasti semua yang ada di sini berasa gembira kerana rajawali sudah terbang tinggi. Walaupun sudah terbang tinggi, namun hari ini rajawali ini kembali ke tanah asalnya.

YB Steven Sim turut memetik puisi karya Rendra bagi menggambarkan rajawali yang beliau maksudkan itu, “Rajawali yang terbang tinggi itu akan terus membelah langit dengan setia”. Daripada petikan puisi itu, YB Steven Sim yakin YAB Dato’ Seri Anwar Ibrahim tidak akan melupakan rakyat apatah lagi melupakan Bukit Mertajam.

Ketua Menteri Pulau Pinang dalam ucapannya turut menyatakan sokongan yang sepenuhnya kepada Perdana Menteri itu. “Bagi pihak kepimpinan kerajaan negeri dan seluruh rakyat negeri Pulau Pinang, tahun 2023 pasti membawa lembaran baharu kepada kita. Saya juga yakin Perdana Menteri dapat membentuk masa depan yang lebih baik bagi penduduk Pulau Pinang.”

Mengakhiri ucapan beliau, YB Chow Kon Yeow menyatakan kesediaannya untuk bekerjasama sebagai sebuah pasukan kerana percaya kredibiliti, pengetahuan dan pengalaman luas YAB Dato’ Seri Anwar Ibrahim yang namanya tidak asing pada peringkat negara dan juga dunia.

Turut hadir dalam majlis Kenduri Rakyat ialah Menteri Pendidikan, YB Fadhlina Sidek, Timbalan Menteri Pendidikan, YB Lim Hui Ying, Setiausaha Kerajaan Negeri Pulau Pinang, YB Dato’ Mohd Sayuthi Bakar, Datuk Bandaraya Pulau Pinang, Dato‘ Ar. Yew Tung Seang dan Mufti Negeri Pulau Pinang, Datuk Seri Dr. Wan Salim Mohd. Noor, serta Ahli Dewan Undangan Negeri Pulau Pinang.

Kepulangan YAB Dato’ Seri Anwar Ibrahim ke kampung halamannya dalam lawatan kerja sehari ke Pulau Pinang diiringi oleh isteri, YB Datuk Seri Dr. Wan Azizah Wan Ismail dan anak beliau, Nurul Izzah Anwar. Menurut penganjur, hampir 3000 rakyat membanjiri Ceruk Tok Kun untuk bertemu dan beramah mesra dengan Perdana Menteri ke-10 itu.


Justikasi Bengkel Persediaan Peperiksaan SPM untuk Murid Islam di Johor Bahru

Johor Bahru  – Kementerian Pendidikan Malaysia (KPM) merujuk  satu hantaran di aplikasi Twitter berhubung dengan penganjuran Bengkel Persediaan Peperiksaan Sijil Pelajaran Malaysia (SPM) oleh SMK Infant Jesus Convent, Johor Bahru, Johor. KPM telah mendapatkan maklum balas awal dari pihak Jabatan Pendidikan Negeri (JPN) Johor berhubung dengan bengkel berkenaan serta justifikasi program yang dilaksanakan dalam dua siri.

Bengkel tersebut diadakan atas inisiatif Pejabat Pendidikan Daerah (PPD) Johor Bahru yang telah menganjurkan dialog prestasi yang kemudiannya disusuli dengan penganjuran bengkel tersebut oleh pihak sekolah. Program tersebut merupakan kerjasama antara Persatuan Ibu Bapa dan Guru (PIBG) sekolah berkenaan dengan Kumpulan Sokongan Ibu Bapa (KSIB) serta Pelibatan Ibu Bapa, Komuniti dan Swasta (PIBKS). Laporan awal mendapati bahawa bengkel tersebut merupakan satu daripada pelbagai perancangan pihak yang berkaitan bagi memastikan semua murid tanpa mengira kaum dapat membuat persediaan menjelang peperiksaan SPM.

Pada 19 dan 20 Januari 2023, Bengkel Persediaan SPM untuk calon telah dilaksanakan terlebih dahulu di Hotel Suasana, Johor Bahru melibatkan 30 orang calon yang gagal dalam mata pelajaran Bahasa Melayu dan Sejarah serta melibatkan calon GALUS (gagal lulus) dalam beberapa mata pelajaran lain. Bengkel yang dilaksanakan diasingkan mengikut siri untuk mengelakkan gangguan terhadap calon yang sedang membuat persiapan bagi menyambut perayaan Tahun Baharu Cina.

KPM turut dimaklumkan bahawa bengkel susulan yang sama bagi calon lain juga telah dirancang untuk dilaksanakan pada 26 dan 27 Januari 2023 bertempat di hotel yang sama. Hasil siasatan mendapati tiada isu diskriminasi terhadap semua calon yang akan menduduki SPM dalam program yang telah dirancang oleh pihak sekolah dengan melibatkan pegangan agama berbeza sebagaimana yang didakwa.

Walau bagaimanpun, KPM menyifatkan prestasi komunikasi akan dipertingkatkan bagi mengelakkan kejadian yang sama berulang. Pendidikan adalah elemen utama yang merentas setiap kaum, agama dan bangsa. Proses dan carta alir penganjuran program oleh pihak sekolah adalah antara aspek yang sering diberi penekanan. KPM juga memohon kerjasama agar ibu bapa dan masyarakat terus menghubungi KPM melalui platform rasmi sekiranya terdapat sebarang isu atau masalah terutamanya yang melibatkan murid-murid kerana KPM sentiasa komited untuk memastikan keselamatan dan kebajikan murid sentiasa menjadi keutamaan.


Menjulang bahasa Melayu di PBB: Tahniah Perdana Menteri Adiwira Negara!

Untuk mendapatkan maklumat terkini, ikuti kami melalui Telegram

Kuala Lumpur –Pengerusi dan Ahli Lembaga Pengelola Dewan Bahasa dan Pustaka (DBP) serta seluruh warga kerja DBP yang memegang amanah menjaga maruah dan martabat bahasa Melayu sebagai bahasa negara mengucapkan tahniah dan setinggi-tinggi penghargaan kepada Perdana Menteri, YAB Dato’ Sri Ismail Sabri Yaakob atas ketegasan beliau mengangkat bahasa negara di pentas dunia, lebih-lebih lagi di Perhimpunan Agung Pertubuhan Bangsa-Bangsa Bersatu (PBB), iaitu forum tertinggi dunia.

Jelas Pengerusi Lembaga Pengelola DBP, YBhg. Profesor Datuk Seri Dr. Awang Sariyan:

Semua warganegara Malaysia mesti memberikan penghargaan yang sama kepada YAB Perdana Menteri. Inilah kali pertama sejak merdeka dan sejak negara kita menjadi anggota PBB, 65 tahun lalu, Perdana Menteri negara kita mengangkat bahasa Melayu sebagai bahasa negara demikian tingginya.

Jelas beliau lagi, media kerajaan seperti RTM dan media lain di negara ini patut menyiarkan ucapan Perdana Menteri kita di PBB itu seluas-luasnya sebagai tanda penghormatan dan penghargaan kepada langkah mulia dan terpuji YAB Perdana Menteri. Satu usaha dengan menyediakan ruangan khas perlu diadakan oleh semua media di negara ini untuk membolehkan seluruh lapisan rakyat menyampaikan pernyataan tahniah dan penghargaan kepada PM sebagai adiwira negara.

“Semua pemimpin lain di negara ini wajib menyusuli langkah mulia Perdana Menteri itu dengan berucap dalam bahasa negara di semua majlis dan forum antarabangsa. Jangan ada yang bersikap dingin dan tidak menyertai Perdana Menteri (apatah lagi bercanggah) dalam mengangkat bahasa Melayu sebagai bahasa negara. Semua penjawat awam, pemimpin institusi pengajian ilmu, pemimpin korporat dan semua pihak lain juga mesti menyokong pendirian dan langkah terpuji Perdana Menteri itu.“ Demikian harapan Pengerusi dan ahli Lembaga Pengelola DBP dalam memastikan bahasa Melayu terus dijulang ke persada antarabangsa.

Sementara itu, Ketua Pengarah DBP, YBhg. Datuk Abang Sallehuddin Abg. Shokeran turut  merakamkan penghargaan kepada YAB Perdana Menteri kerana menjulang bahasa Melayu ke persada antarabangsa.

Ucapan dalam bahasa Melayu tersebut juga membuktikan bahawa bangsa Malaysia mempunyai citra, tamadun dan susur galur ilmu yang tersendiri. Hal ini juga secara tidak langsung menimbulkan rasa megah dan percaya diri kepada bangsa Malaysia. Bangsa Malaysia sememangnya merupakan bangsa yang berkeupayaan dan terbukti telah membina tamadun tinggi sejak dahulu.

Beliau juga menyatakan bahawa semua pihak harus menjadikan YAB Perdana Menteri sebagai teladan terbaik dalam usaha memartabatkan dan mengantarabangsakan bahasa Melayu. Keberanian YAB Perdana Menteri bagaikan langkah yang menggerakkan jiwa rakyat untuk terus berusaha meletakkan bahasa Melayu selayak-layaknya di peringkat antarabangsa.

Keberanian YAB Perdana Menteri berucap dalam bahasa Melayu itu turut mendapat pujian daripada tokoh bahasa Melayu, iaitu YBhg. Profesor Emeritus Datuk Dr. Nik Safiah Karim.

Terima kasih dan tahniah kepada YAB Perdana Menteri kerana membawa bahasa Melayu ke pentas antarabangsa, iaitu ke Perhimpunan Agung Pertubuhan Bangsa-Bangsa Bersatu. Sudah lama kita merdeka dan mempunyai bahasa kebangsaan sendiri tetapi tidak banyak orang yang membawanya ke tahap yang lebih tinggi. Jadi, saya berasa amat gembira dan bangga dengan tindakan YAB Perdana Menteri. Semoga melalui usaha ini akan ada lebih banyak orang lain yang bersedia dan berani untuk bercakap dalam bahasa Melayu di arena antarabangsa. Rakyat Malaysia sungguh berbangga dengan YAB Perdana Menteri pada kali ini yang tidak henti-henti memperjuangkan bahasa Melayu, bukan sahaja dalam konteks negara tetapi juga membawanya ke taraf antarabangsa.

Hal tersebut dipersetujui oleh YBhg. Profesor Emeritus Datuk Dr. Teo Kok Seong, iaitu Felo Penyelidik Utama, Institut Kajian Etnik, Universiti Kebangsaan Malaysia yang turut menyatakan penghargaannya.

Satu detik yang paling bersejarah setakat ini bagi perjuangan bahasa Melayu untuk dijulangkan pada tempat yang sewajarnya sebagai bahasa negara Malaysia. Penggunaannya buat julung-julung kalinya di arena dunia sepenting Perhimpunan Agung Pertubuhan Bangsa-Bangsa Bersatu, bukan sahaja berjaya meletakkannya di pentas dunia, bahkan lebih penting daripada itu ialah ranah penggunaannya pada tahap kuaternari, iaitu ikut melakar dasar urus tadbir dunia, adalah sehebat-hebat maqam martabatnya.


Majlis Perwakilan Pelajar UUM Sedia Galas Tanggungjawab

Barisan baharu Majlis Perwakilan Pelajar (MPP) Universiti Utara Malaysia (UUM) Sesi 2022/2023 diraikan pada Sesi Pengumuman Majlis Tertinggi MPP Bilik Senat Universiti, baru-baru ini.

Kepimpinan tertinggi baharu itu diterajui Yang Dipertua MPP, Muhammad Izuan Faiz Abdul Rahman; Naib Yang Dipertua MPP, Kavines Nair a/l Ananthan; Setiausaha MPP, Emina Kulasic Bong Ei Min dan Bendahari MPP, Aqimi Rafuad Arisza.

Pengumuman itu dibuat oleh Timbalan Naib Canselor (Akademik dan Antarabangsa), Profesor Dr. Shahimi Mohtar yang menjalankan fungsi Naib Canselor.

Profesor Dr. Shahimi berkata, proses pengundian berjalan lancar dan tiada sebarang insiden yang berlaku, sekali gus menunjukkan mahasiswa UUM mematuhi peraturan yang ditetapkan dan proses pemilihan yang telus.

Terima kasih dan tahniah kepada semua yang terpilih. Kepercayaan yang diberikan ini harus digunakan dengan baik agar memberikan manfaat kepada pelajar, di samping membantu pihak pengurusan universiti.

Sementara itu, Yang DiPertua MPP, Muhammad Izuan Faiz turut melahirkan rasa syukur apabila diberikan kepercayaan untuk memimpin MPP Sesi 2022/2023 dan bersiap sedia dalam usaha memberikan komitmen terbaik untuk berkhidmat kepada mahasiswa.

Saya yakin jawatan ini hadir dengan satu tanggungjawab yang besar untuk memastikan suara mahasiswa UUM terus diangkat dan didengari oleh pihak pengurusan.

“Fokus saya ialah kepimpinan berteraskan aspirasi mahasiswa, dengan memastikan satu kerjasama yang padu dalam kalangan pemimpin mahasiswa UUM dan membantu universiti,” ujar pelajar Sarjana Muda Pengurusan Hal Ehwal Antarabangsa itu.

Setiausaha MPP, Emina Kulasic pula ingin membawa perubahan yang positif dan bersedia menggalas amanah sebagai wakil pelajar demi membantu seluruh mahasiswa tanpa mengira latar belakang.

Keputusan Pemilihan Majlis Perwakilan Pelajar Sesi 2022/2023 telah menyaksikan sebanyak 44 calon menang bertanding di kerusi pemilihan masing-masing, iaitu 10 calon mewakili kerusi umum dan 34 calon lagi mewakili kerusi pusat pengajian.


Signifikan Buku dalam Kehidupan

Untuk mendapatkan maklumat terkini, ikuti kami melalui Telegram

Buku memainkan peranan penting dalam memajukan kehidupan manusia dari segi memahami trend, konsep dan fenomena baharu. Melalui buku, manusia dapat memajukan kesarjanaan dengan menyediakan asas yang muktamad untuk penyelidik membuat kerja-kerja awal, membincangkan implikasi akademik dan amalan yang berkaitan serta memberikan pandangan baharu dalam bidang tertentu yang muncul dengan pantas.

Buku juga boleh dianggap sebagai artifak budaya kerana kandungannya merentas tradisi, bangsa serta generasi untuk sepanjang zaman. Penggunaan buku bukan sahaja memberikan impak dan perjalanan pengetahuan untuk setiap generasi, tetapi juga turut menghubungkan generasi dari satu abad ke abad yang lain. Menerusi buku, khazanah keintelektualan disimpan dan diperturunkan kepada ahli keluarga, saudara-mara, rakan sekerja, jiran tetangga dan masyarakat. Dengan itu, penulisan buku dianggap sebagai sesuatu yang istimewa kerana buku memberikan peluang kepada pembaca untuk mendekati dan menyentuh tamadun di seluruh dunia dalam pelbagai cara dari segi rohani dan intelek. Dari sisi yang lain, buku disifatkan sebagai harta yang tidak ternilai kerana di dalamnya terkandung ekspresi pengetahuan yang disatukan untuk dikongsi dengan orang lain.

Peri Pentingnya buku dalam bidang kesarjanaan adalah kerana buku juga memberi peluang dan ruang untuk bukan sahaja bekerja dengan rakan sebaya dan rakan sekerja, tetapi menjangkau komuniti akademik yang lebih luas dengan menyatukan pelbagai topik penyelidikan, idea, perdebatan dan pandangan kritikal yang melihat topik yang sama daripada kanta yang berbeza, atau memberikan pandangan antara disiplin.

Kebanyakan ahli akademik bekerja dalam bidang yang tidak memberikan pengiktirafan yang sewajarnya kepada buku disebabkan mereka mempunyai pandangan yang berat sebelah dan cenderung untuk menulis dalam artikel penyelidikan empirikal dan berwasit, walhal penulisan dalam buku bukan sahaja dapat meluaskan kandungan, malah juga boleh menyokong lebih banyak konteks dalam penyelidikan yang mungkin terhad atau tidak dapat disentuh dalam artikel penyelidikan. Oleh sebab itu, buku dalam kategori penyelidikan menyediakan saluran untuk sorotan literatur disebabkan oleh sifatnya dalam  melengkapkan artikel penyelidikan dan kekal memudahkan penerokaan idea dan konsep yang lebih mendalam dan boleh digunakan untuk membina kajian penyelidikan baharu.

Bagi pelajar kedoktoran dan sarjana, buku menjadi sumber yang membolehkan mereka mengembangkan pemahaman dengan lebih mendalam dan lebih menyeluruh tentang topik penyelidikan. Buku sebegini kebiasaannya mengambil masa yang lebih lama untuk ditulis berbanding dengan artikel penyelidikan biasa, namun amat penting dan berfungsi sebagai rujukan untuk pelbagai topik berbanding dengan artikel penyelidikan yang boleh diibaratkan seperti satu binaan ringkas. Hal ini disifatkan sedemikian kerana format buku dapat memberi ruang kepada pengarang untuk menyelami dengan lebih mendalam tentang perkara dan peralihan kepada aliran baharu yang muncul. Mendokumentasikan aliran dan menyelaraskannya dengan kajian terdahulu akan membolehkan idea-idea yang berpotensi muncul sehingga dapat menambah asas pengetahuan dalam bidang tersebut. Sekiranya fakulti diperlukan untuk menambah pangkalan pengetahuan melalui penyelidikan, maka buku pula memungkinkan atau membenarkan penemuan yang berpotensi daripada kajian penyelidikan atau tentang apa-apa yang berlaku di tempat kerja. Oleh itu, buku bukan sahaja dapat meluaskan pangkalan pengetahuan malah juga membolehkan seseorang membahaskan tentang apa-apa yang berlaku di lapangan.

Adapun di sisi pelajar umum, buku dianggap sebagai satu keperluan sama seperti kudapan. Selain boleh diakses dengan mudah, buku dalam konteks akademik sering menyertakan kajian kes yang menjadikan kandungannya lebih mudah untuk dihadamkan. Kandungan yang berisi pengalaman peribadi bukan sahaja dengan segera dapat menarik minat pelajar tetapi pada masa yang sama dapat memupuk minat dan mencurahkan ilham sehingga menghasilkan perasaan yang luar biasa kepada mereka melalui dorongan semangat dan kreativiti dalam sesuatu bidang yang diceburi.

Penerbitan buku menyerlahkan kepakaran seseorang itu dalam disiplin ilmu tertentu sehingga diiktiraf oleh mereka yang berada dalam bidang yang sama. Dari perspektif ahli akademik, pengiktirafan daripada sarjana yang berada dalam disiplin atau bidang yang sama adalah sangat penting kerana hal ini menjadi bukti kewibawaan seseorang dalam disiplin atau bidang tersebut. Pada hakikatnya, keseluruhan proses penerbitan itu sendiri merupakan satu pengiktirafan kepada penulis kerana isi kandungannya terlebih dahulu akan disemak oleh mereka yang berkelayakan dalam disiplin tersebut sebelum diterima oleh penerbit untuk diluluskan, diikuti dengan termeterainya kontrak perjanjian. Jika penerbitan buku dapat membantu pengarang membina profil dan rangkaian mereka, penyuntingan buku pula merupakan cara terbaik untuk membina hubungan dengan pasukan pembangun yang bukan sahaja dapat meningkatkan kemahiran organisasi tetapi turut menawarkan peluang untuk mengadakan kerjasama dengan pihak lain dalam lapangan penerbitan, di samping turut membina rangkaian keintelektualan.

Penerbitan buku yang disunting memerlukan perjalanan global apabila ahli-ahli dalam pasukan pembangun akan berkongsi kepakaran mereka sekali gus mewujudkan pembangunan budaya kerja multidimensi. Pemikiran yang terhimpun dalam satu koleksi ini membolehkan ilmu tersebar dalam bentuk penerbitan yang berupaya menyediakan laluan kepada pembelajaran sepanjang hayat. Oleh sebab itu, buku yang disunting dianggap lebih dinamik dan mempunyai mobiliti kerana mengandungi ciri-ciri kebolehcapaian buku yang tersedia untuk orang awam dan khusus, mengatasi kertas jurnal yang hanya tersedia untuk khalayak khusus. Oleh itu, penerbitan buku sebegini dapat menyediakan laluan komunikasi yang lebih luas merentas disiplin yang bernilai dan bermanfaat, baik kepada orang awam mahupun kepada ahli akademik kerana berupaya meningkatkan pertumbuhan dan kebebasan berfikir.

Antara faedah buku dari sudut kepenggunaannya tanpa mengira mana-mana disiplin atau bidang ilmu ialah:

Buku dapat menambahkan pengetahuan dan meningkatkan daya pemikiran manusia. Menerusi buku, konsep yang berbeza dapat didedahkan dan pelbagai warna budaya di seluruh dunia dapat diperkenalkan. Buku menerusi pembacaan terhadapnya dapat menyuntik kesedaran tentang kepelbagaian masyarakat dan tamadun yang terdapat di seluruh dunia apabila seseorang itu dapat meneroka masa lalu, kini dan masa hadapan di samping dapat menyelesaikan pelbagai masalah.

Dengan membaca, ingatan visual dapat diaktifkan. Ketika ingatan tersebut diaktifkan, cerita akan tergambar di hadapan mata dan sekiranya pembacaan dilakukan dengan lebih kerap, maka secara spontan pembaca akan menghafal isi kandungan buku tersebut. Dengan kata lain, buku merupakan medium terpenting untuk meningkatkan daya ingatan.

Membaca buku merupakan ubat yang paling mujarab untuk menghilangkan tekanan. Hal ini dikatakan demikian kerana dengan membaca, seseorang itu akan dibawa ke dunia imaginasi. Dunia ini bukan sahaja dapat meringankan beban tetapi juga dapat memupuk kreativiti. Pada masa yang sama, hal ini dapat memberi inspirasi dan mendorong pembaca untuk mengubah kehidupan menerusi aura dan tenaga yang positif.

Membaca buku merupakan satu daripada kaedah terpantas untuk meningkatkan perbendaharaan kata. Semakin banyak seseorang itu membaca, maka semakin banyak pula perkataan baharu yang dipelajari. Apatah lagi jika seseorang itu membaca mengenai subjek yang berbeza, maka lebih luas pula perbendaharaan kata yang diperoleh.

Selain dapat menghilangkan tekanan, membaca buku juga dapat mendidik jiwa untuk memberikan tumpuan dalam kehidupan secara semula jadi. Hal ini disifatkan sedemikian kerana proses membaca menjadikan seseorang itu lebih fokus dan dapat mendisiplinkan diri. Dengan itu, prestasi diri akan meningkat dan secara tidak langsung dan kualiti kehidupan juga akan bertambah baik.

Bukan sesuatu perkara yang pelik apabila seseorang itu dapat menguasai pelbagai bahasa hanya dengan membaca buku. Dengan membaca buku, seseorang itu bukan sahaja seolah-olah seperti berada di luar negara tetapi pada masa yang sama boleh mempelajari bahasa yang terdapat di negara itu. Untungnya membaca ialah apabila kemahiran bahasa dapat ditingkatkan dan bonus sekiranya seseorang itu dapat berkomunikasi dengan baik ketika berhadapan dengan penutur bahasa tersebut.

Membaca buku boleh membina pemahaman dan menambah kesedaran mengikut situasi. Dengan itu, seseorang yang membaca akan sentiasa berfikir dan pada masa yang sama mencari jalan penyelesaian. Dengan kata lain, seseorang dapat meningkatkan kemahiran menganalisis apabila individu tersebut berusaha untuk menyelesaikan masalah setelah situasi yang difahaminya diterjemahkan kepada realiti.

Buku juga boleh mendorong seseorang berfikir secara positif menerusi kandungan yang bermotivasi. Dengan cara itu, jiwa akan menjadi lebih tenang, lebih kuat dan berkeyakinan untuk meneruskan kelangsungan hidup.

Buku turut mengalami transformasi, iaitu dari fizikal kepada digital, namun sebagaimana yang dinyatakan oleh Stora Enso, sebuah syarikat yang menghasilkan rumusan yang berasaskan kayu termasuk kertas; buku fizikal tetap mempunyai peminatnya yang tersendiri. Menurutnya semakin banyak aplikasi digital diperkenalkan, maka semakin tinggi nilai yang dimiliki oleh sebuah buku fizikal. Kenyataan itu dibuat berdasarkan kajian yang dilakukan oleh syarikat itu bersama sebuah syarikat penyelidikan Opticom International pada tahun 2018 bagi meninjau pasaran buku fizikal dan buku digital khususnya dalam format e-buku dan buku audio di 13 buah negara terpilih yang mewakili benua Asia, Eropah dan Amerika Utara.

Dalam kajian tersebut didapati bahawa e-buku dan buku audio lebih bersifat pelengkap atau pilihan kepada pengguna. Hal ini adalah kerana penjualannya lebih tertumpu pada segmen pendidikan dan profesional. Buku fizikal masih lagi dianggap sebagai keperluan kerana apabila seseorang memegangnya, buku fizikal tersebut dapat memberikan suatu perasaan yang berbeza berbanding dengan buku digital yang hanya boleh “ditonton”. Nilai sesebuah buku fizikal terakam dalam bentuk pengalaman khususnya dari sudut “sentuhan” apabila dapat merasai sendiri muka hadapan, kualiti kertas yang digunakan, dan jenis kulit yang digunakan.

Bagi sesetengah orang yang mementingkan nilai sentimen, buku fizikal merupakan suatu perkara yang mesti ada. Selain melalui sentuhan, nilai sentimen turut meliputi pengendalian objek tertentu dalam masa dan tempat tertentu. Perasaan mengeluarkan buku dari rak buku juga termasuk dalam nilai sentimen kerana dapat memberi keyakinan dan pengalaman yang unik kepada pembaca atau pemilik buku tersebut. Peminat buku fizikal tidak melihat buku sebagai ukuran kepada kualiti semata-mata kerana buku juga turut melibatkan rekod atau catatan tentang sejarah dan masa tertentu. Buku fizikal dilihat seolah-olah seperti bernyawa kerana kandungannya ibarat darah yang mengalir daripada minda kepada tangan dan sentuhan dari kulit ke kulit.

Sememangnya buku memainkan peranan yang sangat penting dalam kehidupan manusia. Tidak kira sama ada dalam format fizikal mahupun digital, fungsi buku tetap tidak berubah, iaitu menjadi wadah kepada pelestarian ilmu. Buku yang baik bukan sahaja akan memajukan bangsa, malah turut mempengaruhi corak pemikiran sesuatu bangsa untuk menggerakkan negara ibarat kata-kata penakluk terkenal Perancis, Napoleon Bonaparte bahawa empat orang penulis lebih ditakutinya berbanding dengan 1000 laras senapang kerana kuasa dan pengaruh yang ada pada kandungan sesuatu buku itu.


E-Buku Madani dan Peranan Perbadanan Kota Buku

Untuk mendapatkan maklumat terkini, ikuti kami melalui Telegram

Kuala Lumpur – Setelah tampuk pemerintahan negara dikendalikan oleh Kerajaan Perpaduan, pelbagai perkara dan inisiatif dilakukan untuk menjamin kelangsungan dan kesejahteraan rakyat di negara Malaysia.

Baru-baru ini, konsep terbaharu “Malaysia Madani” diluncurkan oleh YAB Perdana Menteri pada 19 Januari 2023 sebagai kerangka dasar negara, yakni sebuah kerangka dasar yang merangkumi lapan sasaran utama. Antaranya termasuklah, ekonomi dan kewangan, perundangan, institusi, pendidikan, kemasyarakatan, budaya, bandar, dan luar bandar.

Sementara Madani pula merujuk kemapanan, kesejahteraan, daya cipta, hormat, keyakinan dan ihsan. Menyentuh perihal Malaysia Madani, hari ini dalam temu bual Selamat Pagi Malaysia anjuran Radio Televisyen Malaysia (RTM) menampilkan Encik Mohd Khair Ngadiron yang merupakan seorang Ahli Lembaga Pengarah Perbadanan Kota Buku dan Puan Adibah Omar yang juga merupakan Ketua Pegawai Eksekutif Perbadanan Kota Buku bagi membincangkan topik Kota Buku: Platform e-Buku sebarkan Malaysia Madani.

Tirai perbincangan ini dibuka dengan penjelasan daripada Encik Mohd Khair Ngadiron berkenaan konsep Madani. Menurut beliau, konsep Madani bukanlah sesuatu yang baharu kerana perkataan Madani sudah lama tercatat di dalam Kamus Dewan Edisi Keempat.

“Apabila berbicara tentang Madani, kita tahu sebelum ini negara menggunakan slogan Wawasan 2020, Wawasan Kemakmuran Bersama 2030 dan sekarang masyarakat Madani, yang membezakan amanat dan ucapan Perdana Menteri pada ketika itu,” jelas beliau.

Tambah beliau, penghasilan buku Madani sememangnya membantu rakyat Malaysia untuk memahami kerangka dasar kerajaan dengan lebih mudah dan berkesan. Pada masa yang sama, Encik Mohd Khair Ngadiron turut menyatakan bahawa Perbadanan Kota Buku juga menyediakan akses e-buku bagi buku Malaysia Madani, dan kemudian beliau menyatakan bahawa pihak Perbadanan Kota Buku sedang merancang untuk penghasilan buku audio dan e-braille bagi memastikan tidak ada pihak yang tercicir, selain merancakkan lagi penyebaran Malaysia Madani ke seluruh pelosok Malaysia.

“Kita mengharapkan selepas ini akan ada banyak diskusi, pentafsiran kepada perkara ini dan antara perkara paling penting adalah daya cipta, salah satu elemen dalam Madani ini. Kita mengharapkan generasi muda akan melihat ini sebagai satu bentuk baharu, yakni usaha yang berterusan untuk penambahbaikan negara Malaysia,” kata Ahli Lembaga Pengarah Perbadanan Kota Buku mengulas harapan negara dalam usaha mengangkat Malaysia ke persada antarabangsa supaya lebih dihormati.

Sementara Puan Adibah Omar pula membuka tirai perkongsiannya dengan menyatakan peranan dan fungsi Perbadanan Kota Buku. Menurut beliau, Perbadanan Kota Buku merupakan sebuah agensi yang berperanan sebagai nukleus perbukuan, dan kemudian menjadi hab untuk memastikan kesemua pemain industri berdaya saing dan terus-menerus menghasilkan pembaca dalam Malaysia seiring aspirasi Kementerian Pendidikan Malaysia.

Beliau turut menjelaskan bahawa e-buku Malaysia Madani boleh diakses atau diperoleh melalui laman sesawang www.bookcapital.my yakni merupakan laman sesawang Kota Buku Digital Malaysia. Selain itu, beliau juga menyatakan bahawa sistem digital yang disediakan melalui laman sesawang tersebut dilengkapi beberapa kemudahan kepada pembacanya.

“Apabila e-buku dihasilkan, kita mahu memberikan pengalaman pengguna yang sangat baik kepada semua rakyat Malaysia. Dalam tempoh terdekat ini, kita akan menambah beberapa ciri-ciri yang terkini, termasuklah audio dalam e-buku ini”.

Pada akhir perkongsian, beliau turut menyatakan harapan Perbadanan Kota Buku yang bukan sekadar ingin menerajui inisiatif perbukuan digital di Malaysia dan rantau Asia, malah memastikan ketersampaian akses e-buku dapat dinikmati oleh sesiapa sahaja walau di mana pun mereka berada.


Inovasi dan Kreatif Melahirkan Generasi Berdaya Saing

Kangar – “Inovasi telah menukar cara hidup masyarakat kini dan menjadikan kehidupan manusia lebih mencabar dan berdaya saing.”

Menurut Raja Muda Perlis, DYTM Tuanku Syed Faizuddin Putra Jamalullail, pembangunan inovasi dan kreativiti juga telah menjadikan beberapa buah negara semakin menonjol seperti Korea Selatan dan Finland.

Maka demikian, baginda menyeru semua rakyat, terutamanya anak muda agar bergerak ke hadapan dan bersiap siaga melengkapkan diri dengan menjadikan inovasi dan kreativiti sebagai hala tuju baharu.

Demikianlah titah Raja Muda Perlis Tuanku selepas berkenan berangkat menyampaikan agihan zakat Majlis Agama Islam dan Adat Istiadat Melayu Perlis (MAIPs) bernilai RM96 600 secara tunai kepada 138 orang penerima dalam kalangan anak kariah Kampung Baroh dan Kampung Santan dalam satu majlis yang diadakan di Masjid Al-Saadah, Kampung Baroh.

Tuanku Syed Faizuddin Putra turut bertitah, “Transisi global dengan teknologi telekomunikasi dan Internet menuntut banyak cabaran supaya golongan pelajar sentiasa cakna dengan perkembangan pendidikan. Oleh itu, golongan pelajar perlu memanfaatkan sumber dalam talian serta pantas mempelajari aplikasi terkini bagi mengikuti pengajian dengan lebih efektif.”


DBP dan UiTM Kedah Merangka Kerjasama dalam Bidang Penerbitan

Untuk mendapatkan maklumat terkini, ikuti kami melalui Telegram

Kuala Lumpur – Bertempat di Menara Dewan Bahasa dan Pustaka, pada petang ini,   telah berlangsung  pertemuan antara wakil dari Unit Penerbitan Universiti Teknologi Mara (UiTM) Cawangan Kedah, yang diketuai oleh Pensyarah Fakulti Pengurusan Perniagaan, YBrs. Dr. Azyyati Anuar, dengan Jabatan Penerbitan, Dewan Bahasa dan Pustaka (DBP), yang diketuai oleh Pengarah Jabatan Penerbitan, YBrs. Tuan Haji Razali Che Mat.

Antara tujuan pertemuan tersebut adalah untuk membincangkan dengan lebih lanjut berkaitan dengan kerjasama antara Unit Penerbitan UiTM Cawangan Kedah dengan pihak DBP, terutamanya melalui Jabatan Penerbitan yang melibatkan proses penerbitan buku ilmiah dan juga karya kreatif

Menurut YBrs.Tuan Haji Razali Che Mat dalam ucapan alu-aluannya, DBP memfokuskan tentang kaedah percetakan atas permintaan yang bertujuan untuk mengoptimumkan kos percetakan yang semakin meningkat sejak belakangan ini. Katanya, pendekatan tersebut amat penting dilakukan oleh syarikat penerbit terutamanya  ketika industri perbukuan fizikal sedang bersaing dengan perbukuan digital.

DBP turut menekankan konsep penyuburan ilmu, iaitu pendekatan yang mampu memberikan manfaat kepada para pembaca. Hal ini disebabkan fungsi utama penubuhan DBP adalah berbeza daripada syarikat atau penerbit lain

Sementara itu, YBrs. Dr. Azzyati menjelaskan bahawa Unit Penerbitan UiTM Cawangan Kedah merupakan unit yang bernaung di bawah Unit Jaringan Industri UiTM yang bertanggungjawab untuk menjalinkan hubungan kerjasama dengan pihak industri seperti DBP. Selain itu, unit tersebut turut berhasrat untuk mendapatkan maklumat berkaitan dengan bidang keusahawanan buku, seiring dengan situasi semasa dalam dunia penerbitan buku.

Jelas beliau, selain berhasrat untuk menjalinkan hubungan kerjasama berkaitan dengan penerbitan buku, unit tersebut turut berhasrat untuk terlibat dalam penyediaan buletin dan juga penganjuran bengkel penulisan pada masa akan datang.

Mengulas dengan lebih lanjut, YBrs. Tuan Haji Razali turut berkata bahawa pada masa ini, penulis harus berani untuk menjual karya mereka sendiri kepada pembaca dan tidak bergantung sepenuhnya pada penerbit. Hal ini dikatakan demikian kerana penulis tersebut lebih mengetahui kekuatan dalam kandungan buku yang mereka hasilkan.

Turut hadir pada sesi pertemuan tadi ialah Ketua Bahagian Pengeluaran dan Penyelarasan Penerbitan, Puan Mariati Josepha Mustafa; Ketua Bahagian Multimedia, Puan Naimah Yusof; Ketua Bahagian Harta Intelek,  Shah Rizal Azwan Ghazali; Ketua Editor Buku Bahasa, Tengku Fauziah Ku Mat; Timbalan Ketua Editor Majalah, Puan Aninah Janang; Editor Kanan Bahagian Buku Umum, Puan Huznah Sa’it dan juga wakil dari Unit Penerbitan UiTM Cawangan Kedah.


Myanmar selepas Dua Tahun Kudeta Tatmadaw

Pada 1 Februari 2023, maka genaplah dua tahun Tatmadaw yang dipimpin oleh Jeneral Min Aung Hlaing melancarkan kudeta di Myanmar. Kudeta tersebut menyaksikan Kaunselor Negara, Aung San Suu Kyi; Presiden Myanmar, U Win Myint dan beberapa pegawai kanan Liga Demokrasi Kebangsaan (NLD) ditahan oleh pihak tentera.

Menurut laporan, sebanyak 24 jawatan menteri dan timbalan menteri di bawah pimpinan Suu Kyi dilucutkan jawatan oleh pihak tentera, selain menamakan 11 orang pengganti untuk menyandang jawatan bagi portfolio kewangan, kesihatan, penerangan, pertahanan, hal ehwal luar negara dan dalam negeri. Pada masa yang sama, Suu Kyi turut ditahan malah didakwa atas pelbagai kesalahan, seperti pelanggaran undang-undang pilihan raya dan rahsia negara sehinggalah hasutan dan rasuah. Akibatnya, segala tuduhan tersebut telah menghalang Suu Kyi untuk kembali ke dalam arena politik negara.

Win Myint pula didakwa di bawah Undang-undang Pengurusan Bencana Kebangsaan. Pada 5 Februari 2021, Win Htein yang merupakan orang kanan Suu Kyi turut ditahan oleh tentera. Rentetan itu, Amerika Syarikat (AS); Norway; Jepun; Setiausaha Agung Pertubuhan Bangsa-Bangsa Bersatu, Antonio Guterres; Perdana Menteri Britain, Boris Johnson; Presiden Majlis Eropah, Charles Michel dan Menteri Luar Australia, Marise Payne mengutuk kudeta dan penahanan pemimpin Myanmar, serta menggesa semua pihak untuk menerima keputusan pilihan raya umum (PRU) 2020. Presiden AS, Joe Biden menandatangani perintah eksekutif untuk mengenakan sekatan terhadap pemimpin tentera Myanmar pada 10 Februari 2021. Sekatan itu dilakukan sedemikian untuk menghalang junta tentera daripada mengakses dana kerajaan bernilai A.S.$1 bilion di AS.

Pada 16 April 2021, Kerajaan Perpaduan Nasional (NUG) Republik Kesatuan Myanmar yang terdiri daripada pemimpin antikudeta, etnik minoriti dan ahli Parlimen dipilih untuk membentuk satu kerajaan. Dalam struktur pemerintahan NUG, Mahn Winn Khaing Thann yang merupakan etnik Karen dilantik sebagai Perdana Menteri, manakala Win Myint dan Suu Kyi masih mengekalkan jawatan masing-masing walaupun telah ditahan oleh pihak tentera. Timbalan Presiden pula ialah Duwa Lashi La yang juga merupakan Presiden Majlis Perundingan Nasional Kachin.

Bagi melancarkan perang revolusi menentang pemerintahan Tatmadaw, NUG menubuhkan sayap bersenjatanya yang dikenali sebagai Pasukan Pertahanan Rakyat pada 5 Mei 2021. Pasukan tersebut mempunyai 60 ribu orang anggota tentera. Sejak kudeta, sebanyak 2500 orang awam telah dibunuh oleh pihak tentera, manakala 16 500 orang lagi ditahan. Setakat Disember 2022 pula, lebih 13 ribu orang awam dan 143 wartawan masih lagi ditahan oleh tentera. Dianggarkan sebanyak 1.4 juta orang telah kehilangan tempat tinggal akibat pertempuran itu sejak kudeta menyebabkan kebanyakan mereka tinggal di kem sementara dalam hutan.

Pada 6 Disember 2021, Suu Kyi dijatuhi hukuman empat tahun penjara atas tuduhan menghasut dan melanggar Undang-undang Pengurusan Bencana Alam Negara. Win Myint juga dipenjarakan selamat empat tahun atas pertuduhan yang sama. Walau bagaimanapun, hukuman penjara dikurangkan kepada dua tahun sahaja. Suu Kyi sekali lagi dikenakan hukuman penjara selama empat tahun selepas didapati bersalah pada 10 Januari 2022 atas dua pertuduhan yang dikaitkan dengan mengimport dan memiliki alat komunikasi secara haram dan melanggar peraturan COVID-19.

Pada April 2022, Suu Kyi dikenakan hukuman penjara lima tahun selepas didapati bersalah atas pertuduhan rasuah yang melibatkan penerimaan 11.4 kg emas dan bayaran tunai berjumlah A.S.$600 ribu. Beliau berdepan dengan tuduhan melibatkan 12 kes rasuah. Hukuman yang dijatuhkan oleh hakim pada April 2022 merupakan kes rasuah pertama Suu Kyi, yakni menjadikan 11 kes rasuah yang masih dalam proses perbicaraan. Mahkamah Junta pada 15 Ogos 2022 menjatuhkan hukuman penjara selama enam tahun terhadap Suu Kyi atas pertuduhan empat kes rasuah.

Suu Kyi dikenakan hukuman penjara selama tiga tahun oleh mahkamah junta pada 2 September 2022 kerana melakukan penipuan dalam pilihan raya 2020. Pada Oktober 2022 pula, Suu Kyi dikenakan lagi hukuman enam tahun penjara atas dua kes rasuah selepas didapati menerima rasuah A.S.$500 ribu daripada seorang hartawan tempatan, Maung Weik. Hukuman penjara selama tujuh tahun dikenakan terhadap Suu Kyi pada 30 Disember 2022 kerana lima pertuduhan rasuah menjadikan tempoh hukuman penjara terhadapnya meningkat sebanyak 33 tahun.

PRU Myanmar diadakan pada 8 November 2020 dengan penglibatan 5639 calon yang mewakili lebih daripada 90 parti, termasuklah 1106 calon daripada NLD dan 1089 wakil Union Solidarity and Development Party (USDP). Berdasarkan keputusan pilihan raya yang dikeluarkan pada 13 November 2020, NLD telah memenangi sebanyak 396 kerusi, USDP hanya 30 kerusi dan 11 parti politik etnik memenangi 47 kerusi. Walau bagaimanapun, pihak tentera tidak berpuas hati dengan keputusan pilihan raya dan menuduh proses pilihan raya 2020 dilaksanakan secara tidak adil kerana didakwa mempunyai unsur penipuan.

Pihak tentera mendakwa bahawa terdapat 11 juta kes penipuan pemilih berlaku ketika pilihan raya dan mahu siasatan dijalankan. Walau bagaimanapun, Suruhanjaya Pilihan Raya Kesatuan menurut pihak tentera, telah gagal menyelesaikan penyelewengan daftar pemilih dalam pilihan raya, sekali gus menjustifikasikan kudeta. Pada hari kudeta, pihak tentera mengisytiharkan bahawa keputusan PRU 2020 sebagai tidak sah. Pada hakikatnya, tentera merampas kuasa kerana bimbang kehilangan pengaruh memandangkan NLD mendapat sokongan besar rakyat Myanmar berbanding dengan parti protentera, iaitu USDP.

Selain itu, pindaan perlembagaan yang akan mengurangkan pengaruh tentera dalam pentadbiran negara turut menjadi faktor kudeta berlaku. Pembentukan kerajaan baharu yang diterajui NLD selepas PRU yang diadakan pada 8 November 2015 tidaklah bermakna pengaruh tentera hilang secara total. Kerajaan yang terbentuk terpaksa berkongsi kuasa dengan pihak tentera walaupun dalam PRU 2015, NLD memenangi 255 daripada 440 kerusi untuk Pyithu Hluttaw (Dewan Rakyat) dan 135 daripada 224 kerusi bagi Amyotha Hluttaw (Dewan Negara). USDP hanya memenangi 30 kerusi untuk Pyithu Hluttaw, manakala 11 kerusi bagi Amyotha Hluttaw.

Hal ini berlaku kerana Perlembagaan 2008 memberikan tentera kawalan terhadap kementerian dalaman, perbatasan dan pertahanan, selain memperuntukkan 56 kerusi untuk tentera di Amyotha Hluttaw dan 110 kerusi di Pyithu Hluttaw tanpa bertanding dalam pilihan raya. Pada Januari 2019, Parlimen Myanmar mengundi bagi meluluskan peringkat pertama pembentukan satu jawatankuasa yang akan meminda perlembagaan tersebut. Namun begitu, langkah terbabit tidak disenangi oleh pihak tentera kerana boleh menghakis pengaruh mereka dalam Parlimen dan pentadbiran negara.

Pindaan perlembagaan juga merupakan satu daripada usaha Suu Kyi untuk meraih sokongan rakyat terhadap NLD, terutamanya selepas pilihan raya kecil 2017 dan 2018, selain menunaikan janji PRU 2015. Pilihan raya kecil 2017 dan 2018 membuktikan sokongan terhadap NLD semakin lemah, khususnya di kawasan etnik minoriti. Dalam pilihan raya kecil 2018, sebanyak 13 kerusi dipertandingkan untuk Pyithu Hluttaw, Amyotha Hluttaw dan perhimpunan daerah, namun NLD hanya memenangi tujuh kerusi dan kalah di enam kawasan. USDP memenangi 3 kerusi, selebihnya dimenangi oleh parti politik berasaskan etnik minoriti.

Suu Kyi yang dilihat terlalu rapat dengan tentera menyebabkan etnik minoriti yang masih berdepan dengan penindasan menolak NLD. Pengusiran Muslim Rohingya oleh pihak tentera juga berlaku ketika NLD memerintah Myanmar. Pengusiran terbesar berlaku pada tahun 2017, apabila sebanyak 773 ribu orang Rohingya termasuklah lebih daripada 400 ribu kanak-kanak melarikan diri ke Cox’s Bazar, Bangladesh. Sebelum itu, orang Rohingya juga berdepan dengan penindasan pihak tentera pada tahun 1978, 1991–1992 dan tahun 2016. Setakat Oktober 2022, sebanyak 943 ribu pelarian Rohingya menetap di Ukhiya dan Teknaf. Di Kutupalong-Balukhali sahaja, terdapat sebanyak 635 ribu pelarian Rohingya.

Bagi meredakan kemarahan rakyat, Min Aung Hlaing berjanji pada tahun 2021 bahawa tentera akan memerintah selama setahun sahaja, mengadakan PRU dan akan menyerahkan kembali kuasa kepada pemerintahan awam. Perintah darurat pula akan ditarik balik pada Ogos 2023. Berkenaan pilihan raya, beliau tidak menyatakan sebarang tarikh khusus untuk mengadakan pilihan raya baharu. Namun begitu, Min Aung Hlaing hanya mengatakan bahawa akan mengadakan pilihan raya jika negara berada dalam keadaan aman dan stabil, selain menekankan bahawa pembaharuan perlu dilakukan terhadap sistem pilihan raya.

Sejak kudeta, keadaan politik Myanmar tidak stabil. Tatmadaw menghadapi penentangan daripada NUG melalui sayap bersenjatanya, Pasukan Pertahanan Rakyat. Kumpulan bersenjata etnik minoriti turut meningkatkan serangan terhadap tentera selepas kudeta antaranya Tentera Kemerdekaan Kachin, Tentera Pembebasan Kebangsaan Karen, Tentera Perikatan Demokratik Kebangsaan Myanmar yang terdiri daripada etnik Kokang, Tentera Pembebasan Kebangsaan Ta’ang, Tentera Karenni dan Pasukan Pertahanan Chinland.

Min Aung Hlaing juga didapati tidak menepati janji kerana tentera telah pun memerintah Myanmar lebih daripada setahun. Setelah berkuasa, bukan mudah untuk pihak tentera melepaskan genggamannya jika dilihat sejarah Myanmar sebelum ini. Tatmadaw memerintah Myanmar sejak Jeneral Ne Win melancarkan kudeta pada 2 Mac 1962. Bagi menghentikan kebangkitan rakyat pada 8 Ogos 1988 yang dipimpin Aung San Suu Kyi atau lebih dikenali sebagai Kebangkitan 8888, Jeneral Saw Maung menubuhkan State Law and Order Restoration Council (SLORC) pada 18 September 1988. Jeneral Than Shwe dilantik sebagai Pengerusi SLORC, Perdana Menteri, Ketua Turus Angkatan Tentera dan Menteri Pertahanan bagi menggantikan Jeneral Saw Maung pada 23 April 1992.

SLORC digantikan dengan State Peace and Development Council (SPDC) pada 15 November 1997. Jeneral Than Shwe telah memerintah Myanmar melalui SLORC dan SPDC dari tahun 1992 hingga tahun 2011. Pendemokrasian bermula pada tahun 2010 apabila PRU diadakan. Namun begitu, pendemokrasian ini tidak bertahan lama kerana berlaku kudeta pada tahun 2021. Oleh sebab itu, janji Min Aung Hlaing untuk mengadakan PRU bagi membolehkan pemerintahan awam dikembalikan dipandang secara sinis. Hal ini dikatakan demikian kerana pihak tentera melancarkan kudeta selepas pilihan raya 1960, enggan menyerahkan kuasa selepas NLD memenangi pilihan raya 1990 dan tidak menghormati keputusan pilihan raya 2020. Bagaimanakah Tatmadaw mampu menepati janji kerana selama ini mereka sering melanggar janji?

Penulis berkelulusan Sarjana Analisis Strategi dan Keselamatan, Universiti Kebangsaan Malaysia.


Kunjungan Sulung Ketua Pengarah Baharu ke DBP Wilayah Utara

Untuk mendapatkan maklumat terkini, ikuti kami melalui Telegram

Bukit Mertajam – Dewan Bahasa dan Pustaka Wilayah Utara (DBPWU) yang lokasinya terletak di Bandar Perda, Bukit Mertajam, Pulau Pinang menerima kunjungan sulung daripada YBhg. Dr. Hazami Jahari selaku Ketua Pengarah (KP) Dewan Bahasa dan Pustaka (DBP) yang baharu pada 26 Januari 2023. Beliau yang diiringi oleh Ketua Bahagian Komunikasi Korporat, Encik Sharrul Rizal Hashim tiba di DBPWU pada pukul 9.00 pagi. Pengarah DBPWU, Puan Nurul Julia Alani Henry dan Timbalan Pengarah (Sastera), Puan Khairul Anum Mohd Ali dan Timbalan Pengarah (Bahasa), Encik E Pian Pro Pol menyambut ketibaan YBhg. Dr. Hazami Jahari, kemudian bersama-sama karyawan DBPWU bagi mendengar amanat beliau yang baru seminggu dilantik sebagai Ketua Pengarah DBP.

Sebelum itu, Pengarah DBPWU merakamkan ucapan terima kasih kepada YBhg. Dr. Hazami kerana dalam urusan tugas rasmi di Pulau Pinang, beliau sanggup meluangkan masa untuk menyantuni karyawan di DBPWU. Kemudian, Pengarah DBPWU menyampaikan taklimat ringkas tentang sumber tenaga, keadaan dan peralatan pejabat, serta program terdekat yang bakal dilaksanakan oleh DBPWU di empat negeri di utara tanah air, iaitu Perak, Pulau Pinang, Kedah dan Perlis. Ketua Pengarah turut dimaklumkan tentang ruang dan kemudahan pejabat yang perlu dibuat pengubahsuaian.

Dalam pembukaan ucapannya, YBhg. Dr. Hazami mengimbau kenangan beliau semasa dalam tempoh pengajian peringkat PhD di Universiti Sains Malaysia (USM).

“DBPWU banyak meninggalkan kenangan manis kepada saya, terutamanya semasa saya belajar di USM. Ketika itu, saya menyewa rumah di Bandar Perda ini dan sering datang ke sini untuk membuat rujukan di Pusat Dokumentasi Melayu (PDM). Oleh itu, saya berterima kasih kepada pegawai DBPWU yang membantu saya pada ketika itu. Oleh sebab itulah, apabila ada tugas rasmi di sini, saya mengambil peluang tersebut untuk mengunjungi pejabat ini,“ demikian kata Dr. Hazami yang berkongsi kenangannya yang pernah tinggal di Bandar Perda semasa belajar di USM.

Dalam amanat beliau kepada karyawan DBPWU, YBhg. Dr. Hazami berharap agar projek atau aktiviti yang dilaksanakan perlu melibatkan kerjasama dengan pihak lain, terutamanya persatuan penulis, badan bukan kerajaan dan pertubuhan lain. Tujuannya adalah untuk memastikan aktiviti tersebut dapat memberikan impak yang besar hasil jalinan kerjasama yang strategik dengan pelbagai pihak. Kerjasama itu sama ada dari segi tanggungan kos, sumber tenaga atau kepakaran.

Ujar beliau, “Yang paling penting, pihak kita perlu memperbaik hubungan dengan mana-mana pihak sekiranya ada salah faham atau pertikaian yang berlaku sebelum ini. Kembalikan keyakinan pihak luar terhadap peranan utama DBP sebagai satu-satunya institusi yang mengembangkan, memartabatkan dan menyebarluaskan hal kebahasaan dan kesusasteraan.”

YBhg. Dr. Hazami  juga mengingatkan karyawan DBPWU agar bekerja dalam keadaan yang bersemangat untuk mengangkat citra DBP sebagai badan peneraju aktiviti bahasa dan sastera Melayu. Selain itu, beliau berharap agar wujudnya suasana kerja yang harmoni dalam kalangan staf dan juga antara staf dengan pihak luar, lebih-lebih lagi semasa melaksanakan aktiviti.

Menurut YBhg. Dr. Hazami, beliau akan menyampaikan hasrat dan hala tuju DBP di bawah kepimpinannya dalam masa terdekat. Namun begitu, perkara utama yang akan dilaksanakan oleh beliau adalah menaikan semangat bekerja dalam kalangan staf DBP, bekerja sebagai satu pasukan dan tidak hanya tertumpu pada pada projek atau aktiviti bahagian masing-masing.

“Laksanakan program yang berimpak besar, tetapi matlamatnya haruslah tidak lari daripada apa-apa yang digariskan dalam Perancangan Strategik DBP,“ demikian jelas YBhg. Dr. Hazami mengakhiri amanatnya di hadapan 13 karyawan DBPWU yang berlangsung di Sudut Penulis. Sebelum meninggalkan DBPWU, YBhg. Dr. Hazami menandatangani buku pelawat dan kemudian bergambar kenangan bersama-sama karyawan DBPWU.


Bengkel Asas Pengacaraan Majlis Rasmi dan Kesantunan Mendapat Sambutan Hangat

George Town – Sekolah Menengah Kebangsaan Agama Al-Mashoor (L) telah mengadakan Bengkel Asas Pengacaraan Majlis Rasmi dan Kesantunannya, yang dikendalikan oleh Cikgu Iswandy Ishak selaku guru kaunselor dengan kerjasama jawatankuasa guru kepimpinan pengawas sekolah.

Sebanyak 33 orang barisan kepimpinan pelajar yang terlibat dengan bengkel ini, iaitu 13 orang pengawas dan 20 orang Pembimbing Rakan Sebaya Tingkatan 4. Program yang disirami ilmu seluas lautan ini telah dipimpin dan disampaikan oleh Cikgu Nurul Aini Mohd Yunus dari Kolej Vokasional Batu Lanchang.

Tujuan perkongsian ilmu tersebut adalah sebagai santapan minda kepada pelajar, terutamanya yang menyimpan impian dan hajat untuk sentiasa terpilih dan menjadi kepercayaan warga guru untuk mengendalikan majlis rasmi di sekolah khususnya.

Menurut Cikgu Nurul Aini, pemimpin pelajar pada zaman ini perlu diberi pendedahan dengan pelbagai ilmu seiring dengan dunia tanpa sempadan. Hal ini demikian kerana pelajar inilah yang bakal menerajui tampuk kepimpinan dunia akan datang.

Bengkel asas pengacaraan ini merupakan satu lonjakan buat pelajar untuk terus tampil ke hadapan membuktikan mereka berani menyahut apa-apa jua cabaran, terutamanya dalam mengendalikan majlis sebagai pengacara.

Sebagai wadah kemajuan barisan kepimpinan pelajar dalam hal mengendalikan majlis, bengkel ini telah dilaksanakan dengan jayanya. Pendedahan asas dan kesantunan yang wujud dalam mengacara majlis, seharusnya dikuasai oleh setiap personal yang menerajui jawatankuasa ini.

Antara lima kriteria asas pengacaraan majlis yang wajib pelajar kuasai, termasuklah ciri pengacara, penyediaan teks, vokal dan teknikal, cara penyampaian, serta keperibadian pengacara majlis itu sendiri.

Pada masa yang sama, Cikgu Nurul turut berkongsi tentang kesantunan dalam pengacaraan, yakni melibatkan cara berbahasa, kesopanan dalam memberikan pesanan dan pengumuman kepada audiens, beradab sewaktu menyebut nama dan jawatan di salutasi dan bersifat mesra dengan majlis supaya tidak terburu-buru untuk mengakhiri majlis yang sedang dikendalikan. Hal ini akan menunjukkan kewibawaan seorang pengacara majlis dan sentiasa menjadi rebutan para guru untuk memberi kepercayaan kepada pelajar.

Mengulas lanjut, bengkel ini dilihat dapat memberikan galakan dan semangat kepada pemimpin pelajar untuk terus berani tampil ke hadapan, terutamanya dalam mengendalikan majlis sebagai pengacara. Kekuatan bakat yang ada pada pelajar SMKA Al-Mashoor (L) ini merupakan tunjang utama kecemerlangan buat sekolah itu sendiri.

Pada penghujung bengkel ini, seorang pelajar, iaitu Airiez Nazhan Shaiful Shahrulizam telah tampil untuk menjadi pengacara majlis rasmi secara spontan sebagai penutup acara bengkel tersebut. Bakat dan keterampilannya sangat menyerlah dan turut  diserikan dengan sokongan daripada rakan seperjuangan yang sama-sama menjayakan majlis penutupan tersebut. Bengkel Asas Pengacaraan Majlis Rasmi dan Kesantunannya telah ditutup dengan rasminya oleh tuan Pengetua SMKA Al-Mashoor (L), Ustaz Suhaimi Othman.